
ACTA APOSTOLICAR SEDIS 


COMMENTARIUM OFFICIALE 


ACTA SS. CONGREGATIONUM 


SACRA CONGREGATIO 
DE DISCIPLINA SACRAMENTORUM 


D& PROCESSIBUS IN CAUSIS DISPENSATIONIS SUPER MATRIMONIO RATO ET 
NON CONSUMMATO. 


I 
DECRETUM 


Catholica doctrina est « matrimonium non consummatum 
inter baptizatos vel inter partem baptizatam et partem non 
baptizatam, dissolvi tum ipso iure per sollemnem professionem 
religiosam, tum per dispensationem a Sede Apostolica ex iusta 
causa concessam, utraque parte rogante vel alterutra, etsi altera 
sit invita » (C. I. C., can. 1119). 

Ut autem Apostolica Sedes dispensationem largiatur, duo 
sibi constare necesse est: matrimonium revera non fuisse con- 
summatum et iustam exstare causam pro dispensatione con- 
cedenda. 

Quamvis uni tantum Romano Pontifici competat dispensa- 
tionem concedere, tamen pro indaganda et comprobanda tum 
asserta matrimonii non consummatione, tum existentia legiti- 
mae causae dispensationis, solet Sancta Sedes locorum Ordina- 

riis committere processus instructionem, unde factorum veritas 
tuto eruatur. 

Inde duo consequuntur magni ponderis: primo quod huius- 
modi causae, utpote quae non promoventur ab actione iudiciali 
contentiosa aut criminali, sed ex benigna concessione Sanctae 
Sedis annuentis oratoris precibus, non sunt vere iudiciales, sed 
magis gratiosae seu administrativae; quae tamen cum eo spe- 
ctent ut Summus Pontifex legitime uti valeat Sua suprema pote- 
state dispensandi super matrimonio rato et non consummato 
cum plena rerum cognitione, in his veritas inquirenda est non 
minus religiose ac sedulo, quam in negotiis proprie iudicialibus. 
Quare quae iudex decernit aut ordinat, vera iussa faciunt qui- 
bus parere necesse est; ac inobedientes fiunt contumaces. 

Alterum dein consequitur, quod alte usque insidere debet 
in animo iudicum et testium ac praesertim partium dispensa- 
tionem efflagitantium; videlicet, si res aliter se habeant ac ab 
oratoribus asseruntur, id est si matrimonium ratum reapse fuerit 
consummatum, et veritas in processu non detegatur, vel ex culpa 
aut oscitantia tribunalis, vel ex fraude aut desidia partium et 
testium, pontificia dispensatio forte obtenta, utpote suo fundamento 
destituta, nullius est valoris; et matrimonio, quod dispensatum 
ducitur, in suo valore permanente, si partes vinculo matrimo- 
niali se solutas existiment, et aliud matrimonium in facie Eccle- 
siae ineant, hoc revera est invalidum, proindeque putati coniu- 
ges filiique forte progeniti, graviorum malorum vinculis pene 
inextricabilibus implicantur. Hoc proinde est solemniter praemo- 
nendum a iudice antequam iusiurandum praestetur, et animo rept- 
tandum ab omnibus qui in his causis partem habent, praecipue 
eo momento quo a partibus, a testibus, a peritis, respective, red- 
duntur iuratae responsiones, attestationes, relationes. 


Quo vero locorum Ordinarii in huiusmodi causarum instru- 
ctione tutius et expeditius, ad tramitem iuris communis, pro- 
cedant, sequentes regulae praestitutae sunt. Quas cum maturo 
examini E.mi ac Rev.mi Patres Cardinales S. Congregationi de 

disciplina Sacramentorum praepositi subiecissent, in plenariis 
comitiis diei 27 aprilis c. a. easdem probarunt atque publici 
iuris fieri, si Ss.mo placuerit, rescripserunt. Ss.mus autem D. N. 
Pius Papa XI, in audientia die 7 maii 1923 habita ab infrascri- 
pto Cardinali Praefecto, sententiam E.morum Patrum adprobare 
et confirmare dignatus est, atque ut hae regulae ab omnibus ad 
quos spectat, rite et religiose serventur, easdem iussit edi in 
Commentario officiali Acta Apostolicae Sedis. 

Datum Romae, ex aedibus Sacrae Congregationis de disci- 
plina Sacramentorum, die 7 maii, anno 1923. 


M. CARD. LEGA, Praefectus. 


L. S. 
t A. Capotosti, Ep. Thermen., Secretarius. 

REGULAE SERVANDAE 


IN PROCESSIBUS SUPER MATRIMONIO RATO ET NON CONSUMMATO 


CAPUT I 


De foro competenti 


1. Ad unam Sacram Congregationem de disciplina Sacramentorum 
spectat cognoscere de facto inconsummationis matrimonii et de exi- 
stentia iustae causae ad dispensationem concedendam (Can. 249, § 3, 
et 1962). 

2. Nullus iudex inferior potest processum in causis dispensationis 
super rato instruere, nisi Sedes Apostolica eidem facultalem fecerit 
(Can. 1963, § 1). 

3. § 1. Si tamen iudex competens auctoritate propria iudicium pere- 
gerit de matrimonio nullo ex capite impotentiae, et ex eo, non impoten- 
tiae, sed nondum consummati matrimonii emerserit probatio, omnia 
acta, una cu libello unius vel utriusque coniugis pro Apostolica dispen- 
satione impetranda, ad Sacram Congregalionem transmittantur, quae 
iis uti potest ad sententiam super rato et non consummato ferendam 
(Can. 1963, § 2). 

§ 2. Si vero probationes de non secuta matrimonii consummatione 
hactenus instructae, habeantur non sufficientes iuxta normas heic posilas, 
eaedem compleantur et acta dein plene instructa ad H. S. C. remittantur. 

4. Pariter si in iudicio in prima aut in altera instantia peragendo 
de matrimonii nullitate, ex alio capite (ex. gr. ex defectu consensus, 
ex vi et metu, elc.) matrimonii nullitas evinci non possit, sed incidenter 
dubium valde probabile emerserit de non secuta matrimonii consum- 
matione, tunc integrum est alterutri vel utrique parti, libellum porrigere 
Romano Pontifici inscriptum, pro dispensatione a matrimonio rato et 
non consummato; at quin preces ad hanc Sacra Congregationem remit- 
tantur pro obtinenda consueta commissione facultatum, fit potestas iudici, 
vi huius praescriptionis seu ex delegatione a iure, causam instruendi 
iuxta regulas heic determinatas. 

CAPUT II 
De supplici libello ad potendam dispensationem 


5. § 1. Soli coniuges ius habent petendi dispensationem super ma- 
trimonio rato et non consummato (Can. 1973). 

§ 2. Pro singulari natura huius processus, quem wmoderantur hae 
regulae, congruit ut coniux dispensationem efflagitans, non actoris, sed 
oratoris nomine nuncupetur; coniux vero ab altero coniuge in causam 
vocatus, proprie pars conventa appellabitur, nisi et ipse cum alio dispen- 
sationem petat. 

6. § 1. Supplex libellus, qui semper Romano Pontifici erit inscri- 
bendus et ad Sacram Congregationem de Sacramentis transmittendus, 
contineat plenam et accuratam totius facti speciem et causas omnes, quae 
ad obtinendam petilam dispensationem conducere possunt ( Constit. 
Dei miseratione, n. 15); appositis etiam die, mense et anno, seu data 
exhibiti libelli, nec non dioecesi in qua orator aut oratores commo- 
rantur. 

§ 2. Curandum est ut libellus referat genuinam factorum narratio- 
nem ab ipsa parte, si fieri potest, scriplo exaratam et subscriptam 
(cf. in Appendice, n. I). 

7. Quamvis cuilibet fideli integrum sit libellum ad Sanctam Sedem 
transinittere, expedit tamen, et semper suadendum est, ut id per pro- 
prium Ordinarium fiat, qui suam addere debet informationem. 

8. § 1. Ordinarius proprius est Ordinarius loci in quo matrimonium 
celebratum est, aut in quo orator domicilium aut quasi-domicilium 
habet; aut, si pars oratrix sit illegitime separata ab altero coniuge, in 
quo haec pars conventa, dummodo sil catholica, domicilium aut quasi- 
domicilium habet (Can. 1964). 

§ 2. Licet tamen oratori recurrere ad Ordinarium loci suae actualis 
commorationis, qui preces acceptare valet et commendare apud H. S. C., 
praesertim cum plerique testes audiendi in sua dioecesi degant. 

9. § 1. Ordinarius, ut informationem addat cum factorum sufficienti 
cognitione, potest investigationes facere in res et personas, sed non 
propriam inquisitionem cum partium aut testium interrogationibus in 
forma processus iudicialis (cf. in Appendice, n. II). 

§ 2. Si contingat dispensationem peti a parte acatholica, Ordina- 
rius petitionem ad hanc Sacram Congregationem aeque remittat; addilis 
tamen necessariis et opportunis explicationibus de petitionis funda- 

mento, de oratoris qualitatibus personalibus, aliisqgue adiunctis ad rem 
facientibus. 

10. § 1. Curet Ordinarius, cum factorum et personarum sufficientem 
notitiam habuerit, ut partes inter se reconcilientur, ne abrumpatur 
coniugale consortium, adhibitis prudentiae et pastoralis charitatis offi- 
ciis et argumentis in casu magis opportunis; nisi rerum et personarum 
adiuncta huiusmodi experimentum prorsus inutile esse suadeant. 

§ 2. Nedum Ordinarii ad hoc utiliter parochorum operam adhi- 
beant, sed parochi ipsi cum huiusmodi discordiarum aut difficultatum 
vitae coniugalis notitiam habeant, prouti in singulis casibus prudentia 
suggesserit, opportune consilia praebeant et exhortationes, ne aditus 
aperiatur dissolutioni consortii coniugalis. 

11. § 1. Si ex supplici libello oratoris, vel ex causae instructione iam 
inchoata, vel ex aliis investigationibus iuxta n. 9, constiterit, matrimonii 
consummationem coniuges omnimode devitasse ex detestabili onanismi 
vitio, tune orator vel uterque coniux, si hi concorditer dispensationem 
petant, sunt monendi, causam non posse institui vel ad ulteriora produci. 

§ 2. Quod si orator significet se criminis nullimode fuisse partici- 
pem, sed depravatos alterius coniugis mores passum esse, aut, etiamsi 
fateatur se non esse innoxium, ostendat tamen hodie res eo devenisse 
ut coniugalis consortii instauratio non sit possibilis, ac sincere sit facti 
poenitens, et serio promittat se in altero coniugio forte inituro huius- 
modi nefando facinori nullimode operam esse daturum, tunc iudex 
rem deferat ad H.S. C. 

12. Si, accepto libello, haec Sacra Congregatio censuerit precibus 
annuendum esse, solet Ordinario loci, qui oratorem commendavit, dare 
litteras delegationis pro causa instruenda, iuxta has regulas et cum 
clausulis opportunis. 


CAPUT Ill 
De tribunali constituendo 


13. Ordinarius, facta sibi facultate a Sacra Congregatione de disci- 
plina Sacramentorum conficiendi processum super asserta matrimonii 
inconsummatione, curabit tribunal, cum primum poterit, constituere, 
ad id adhibendo ministros in sua Curia constitutos, vel alios etiam, quos- 
cumque maluerit, eligendo et assumendo, nisi aliud in rescripto delega- 
tionis cautum sit, dummodo isti iis praediti sint qualitatibus, quae a iure 
pro singuloram munere praescriptae sunt (Can. 1607, § 1). 

14. Ordinarius, quatenus utatur facultate subdelegandi, actum sub- 
delegationis scripto redigat, facta mentione delegationis ab Apostolica 
Sede tributae cum addita potestate subdelegandi, expressis nominibus 
coniugum, de quorum matrimonio causa agitur, et relatis instructio- 
nibus, si quae ab hac Sacra Congregatione datae fuerint. 

15. Eodem vel altero actu, scriptis pariter confecto, Ordinarius 
deputet defensorem vinculi et actuarium, qui iis dotibus praediti sint 
quae in iure requiruntur (Can. 1589, § 1); nisi extraordinarios ministros 
constituendos mandaverit ipsi subdelegato, qui, secus, uti debet mini- 
stris Curiae dioecesanae (Can. 1607, § 2. Cf. in Appendice, n. V). 

16. § 1. Ordinarius, etsi delegatus a Sede Apostolica ad causam 
instruendam, vel iudex subdelegatus, eam non suscipiat, in qua, ratione 
consanguinitatis vel affinitatis, vel ratione tutelae et curatelae, intimae 
vitae consuetudinis, magnae simultatis vel lucri faciendi aut damni 
vitandi, aliquid ipsius intersit, vel in qua antea advocatum vel procu- 
ratorem egerit, ad praescriptum can. 1613, § 1. 

§ 2. Iisdem in adiunctis a suscipiendo munere abstinere debet 
defensor vinculi (Can. 1613, § 2). 

17. § 1. Ordinarius qui ob legitimam suspicionis exceptionem cau- 
sam instruendam non susceperit, debet vel iudicem subdelegare, si haec 
facultas ei competat, vel rem ad Sacram Congregationem remittere. 

§ 2. Si exceptio suspicionis adversus iudicem subdelegatum propo- 
natur, Ordinarius vel obiectam suspicionem definit, vel alium iudicem 
subdelegat, si hac potestate polleat, vel rem ad H. S. C. remittit. 
(Can. 1614, § 1 et 2). 

18. In ipsa tribunalis constitutione, vel in toto causae cursu, Ordi- 
narius vel iudex, ad normam n. 15, alios viros aeque idoneos eligere 
poterit, qui iudicis et aliorum officialium vices gerant pro casu quo 
primi electi fuerint impediti, vel uti suspecti legitime habiti. Cum eorum 
opera in causae decursu occurrerit, de subrogatione secuta et de subro- 
gationis motivo in actis mentio fiat; et opportunum erit ut hi cum 
dictione substituti subscribant aut denotentur in actorum textu. 

19. Excepto Episcopo, quando per se iudicis instructoris munere 
fungitur, omnes qui tribunal constituunt, in prima sessione iusiurandum 
de officio rite ac fideliter implendo et de secreto servando praestare 
debent. 

CAPUT IV 
De officio iudicis et tribunalis ministrorum 


20. Iudicis, postquam ei legitime commissa fuerit processus instru- 
ctio, est inquisitionem iudicialem instituere super asserta matrimonii in- 
consummatione, iuxta regulas heic traditas. Inquisitio versari debet circa 
omnia quae inconsummationem probant, vel impugnant, et circa causas 
legitimas dispensationis. Argumenta autem ad detegendam veritatem in his 
causis praecipue sunt: a) utriusque coniugis iurata confessio; 6) testes 
septimae manus ex utroque latere; nec non testes ex officio inducti, 
vel etiam ad instantiam partium, prouti res ferat; c) inspectio corporum 
per peritos facta; d) authentica documenta, etiam extraiudicialia, cuius- 
cumque generis, veluti litterae, itemque acta iudicialia in foro civili 
confecta, quatenus ad rem faciant; e) indicia et praesumptiones. 

21. Iudex in primis moderator est actorum. Ipsius itaque erit: a) tri- 
bunal convocare et sessiones indicere; 6) vinculi defensorem, partes et 
testes citare, ut in iudicium compareant; c) peritos medicos et obstetri- 
ces, audito vinculi defensore, designare, si inspectio corporalis facienda 
sit; d@) partes, testes et peritos, tum quaesita a vinculi defensore confecta, 
tum nova ex officio proposita adhibendo, interrogare; e) atque ea omnia 
statuere, quae eius prudentiae et sagacitati aptiora videbuntur ad facto- 
rum veritatem eruendam. 

22. § 1. Petitiones partis oratricis aut partis conventae, quibus insta- 
tur pro testium productione aut interrogatione aut alia probalione obti- 
nenda, aut quocumque alio actu processuali conficiendo, iudex admit- 
tet aut reiiciet, audito defensore vinculi, suo decreto, in quo, si rei 
gravitas ferat, explicabit breviter rationes admissionis aut reiectionis 
(Can. 1840, § 3). 

§ 2. Pars, quae iudicis decreto se laesam sentiat, potest iudicem 
adire ut decretum revocet aut corrigat (Can. 1841); at appellationi nul- 
limode datur locus, salvo tamen recursu ad Ordinarium, nisi ipsemet 
sit iudex. 

23. Si quando pars aut testes examinandi sint alienae dioecesis vel 
sint extra dioecesim degentes, et hi sine gravi incommodo ad tribunalis 
sedem, ubi causa instruitur, accedere nequeant, iudex Ordinarium illius 
dioecesis rogabit, ut, constituto tribunali, partem ac testes citet, exa- 
minet et ab eis documenta requirat, iuxta interrogationes a defensore 
vineuli, mandato iudicis instructoris, confectas et ab ipso iudice trans- 

missas, additis instructionibus opportunis, si casus ferat (Can. 1570, 
§ 2; 1770, § 2, n. 3). Ordinarius hac de re requisitus, servatis iuris prae- 
scriptionibus, acta, per se vel per alium confecta, ad iudicem remittat. 

24. § 1. Pars vel testes, qui in dioecesi quidem commorantur, sed 
in locis ob dioecesis vastitatem et asperitatem aut defectum viarum 
ita dissitis a tribunalis sede, ut sine magna temporis iactura et gra- 
vibus impensis neque ipsi iudicem adire, neque a iudice instructore, 
defensore vinculi et actuario adiri possint, interrogari debent per paro- 
chum, si fieri potest, vel alias per sacerdotem dignum et idoneum, ad 
hoe a iudice instructore delegatum, qui ipsi parti vel testi propior sit 
(Can. 1770, § 2,n. 4). 

§ 2. Huic cum litteris delegationis transmitti debent interrogatio- 
nes faciendae et instructiones ad rem opportunae. Delegati autem erit, 
pro facultate in litteris expresse facta, sibi adscire duos ministros, 
quorum unus defensoris vinculi munere fungatur, et hic sacerdos esse 
debet, et alter actuarii, qui et laicus esse potest, dummodo probatae 
fidei, ut examen huius partis vel testis legitime perficiatur et in actis 
redigatur. 

§ 3. Sacerdos delegatus iusiurandum de officio rite et fideliter adim- 
plendo ac de secreto servando coram actuario praestare debet, et 
defensor vinculi et actuarius coram delegato: et de hoc mentio fiat in 
actis. 

§ 4. Si delegatus haud possit habere sacerdotem quem sibi adsci- 
scat in munere defensoris vinculi, id notet in actis et ipse ex officio 
faciat interrogationes aut alia animadvertat: itemque si desit, in regioni- 
bus parum vel nullimode excultis, qui actuarii munus expleat, facta debita 
adnotatione in actis, iyse iudex actum exceptae attestationis, cum debitis 
notis, redigat. 

25. Iudex, ut aeque aestimari possit uniuscuiusque attestationis 
pondus, de singulorum in iudicium vocatorum aut vocandorum probditate 
et credibilitate nunquam inquirere praetermittat, et ad hoc curabit ut 
ab eorum parochis litterae testimoniales exhibeantur, quae, si haberi 
non possint, erunt a Curia alia documenta perquirenda; et haec omnia 
sedulo in actis referantur (cf. in Appendice, nn. XI-XIV). 

26. Si acciderit partem conventam vel testem inductum a parte, 
vel ex officio vocatum, aut peritum in iudicium non venire, de non 
secuta comparitione in iudicium, et de causa saltem probabili non 
accessus, an ex. gr. agatur de impossibilitate vel de inobedientia seu 
de contumacia, in actis mentio fiat. Et si de contumacia agatur, haec 
declaretur (Can. 1843) et in actis apposita documenta referantur (ef. in 

Appendice, n. XXV). Si vero quis examini subiiciendus e vita migra- 
verit, mortis documentum inter acta recenseatur, nisi aliter de eius 
morte satis constet. 

27. § 1. In processu de matrimonii inconsummatione et de causis 
ad dispensationem super rato adductis, requiritur praesentia vinculi 
defensoris; eoque non citato, acta irrita sunt, nisi ipse, etsi non citatus, 
revera interfuerit (Can. 1587, § 1). 

§ 2. Si legitime citatus aliquibus actis non interfuerit, acta quidem 
valent, verum postea eius examini subiicienda omnino sunt, ut ea 
omnia, sive voce sive scriptis, possit animadvertere et proponere quae 
necessaria aut opportuna iudicaverit (Can. 1587, § 2). 

28. Defensoris vinculi officium est: a) examini partium, testium et 
peritorum adesse; b) exhibere iudici interrogatoria clausa et obsignata, in 
actu examinis a iudice aperienda, et partibus, testibus aut peritis pro- 
ponenda; c) novas interrogationes ab examine emergentes iudici sugge- 
rere; d@) articulos a partibus propositos perpendere, eisque, quatenus 
opus sit, contradicere; e) documenta a partibus exhibita recognoscere; 
f) animadversiones pro adstruenda matrimonii consummatione scribere 
et allegare; g) eaque omnia deducere, quae ad matrimonium tuendum 
utilia censuerit (Can. 1968). 

29. Defensoris vinculi ius esto: a) semper et quolibet causae mo- 
mento acta processus invisere; 6) novos terminos ad acta perficienda fla- 
gitare, prudenti iudicis arbitrio prorogandos; c) de omnibus probatio- 
nibus vel allegationibus ita certiorem fieri, ut contradicendi facultate 
uti possit; d) petere ut alii testes inducantur, vel iidem iterum examini 
subiiciantur, processu etiam absoluto et clauso, novasque animadver- 
siones edere; e) exigere ut alia acta, quae ipse suggesserit, conficiantur, 
nisi iudex dissentiat; quo in casu, si iudex non sit ipsemet Ordinarius, 
ad hune recurrere fas est vinculi defensori (Can. 1969). 

30. Actuarii, qui notarii seu cancellarii in processu partes explet, 
praecipuum munus erit legitime actis conficiendis intendere, acta fide- 
liter custodire ne cuipiam extraneo pateant, transumpta conficere et de 
eorum authenticitate testari. 

31. Tam iudex instructor quam defensor vinculi curent ut pars vel 
testis vel peritus interrogationi ipsi delatae respondeat quoad omnes 
partes in quas dividitur. Si quandoque parti aut testi aut perito difficile 
sit memoria totam interrogationem retinere, ei per partes illa propo- 
natur, quo facilior responsio et plenior evadat. 

32. Fas erit iudici, audito vinculi defensore, actuario assignare adiu- 
torem, qui eum coadiuvet in scriptione actorum et in transumplis confi- 

cieudis. Is, sicuti ceteri ministri tribunalis, ex momento quo assumi- 
tur, iusiurandum praestet de munere fideliter obeundo et de secreto 
servando. 


CAPUT V 


De initio processus et de citationibus faciendis 


33. § 1. Si omnia expleri non possunt unica sessione, processus in 
sessiones dividitur; videlicet, quoties tribunal a iudice legitime convoca- 
tur ad processus acta explenda, sessio habetur. 

§ 2. De decreto iudicis quo sessio clauditur et alia vel tunc indici- 
tur vel erit opportuno tempore indicenda, nisi instructio causae sit abso- 
luta, mentio in actis facienda est. 

34. § 1. In prima sessione tribunal coadunatur et etiam completur 
si aliqui desint administri. Siquidem in ea iudex communicat: a) litte- 
ras Sacrae Congregationis de disciplina Sacramentorum, quibus pro- 
cessus instructio Ordinario committitur; 6) litteras Ordinarii, nisi ipse 
per se praesit, quibus iudicis officium subdelegat; c) deputationem defen- 
soris vinculi et actuarii iam ab Ordinario peractam, vel ab ipso iudice, 
vi specialis delegationis, vel iam factam, vel in hac sessione faciendam ; 
d) electionem officialium substitutorum; e) supplicem libellum oratoris 
inquisitionis introductorium; f) denique praestandum est iusiurandum, 
ad tramitem n. 19 (cf. in Appendice, nn. VI-IX). 

§ 2. Ista propria sunt primae sessionis, in qua tamen et alia expleri 
possunt acta, vel ipsa instructio absolvi, si ita res patiatur: quod non 
contingere solet; quare in reliquis habetur conventus personarum tribu- 
nal constituentium ad certa processus acta conficienda. Conventus autem 
habetur die et loco determinatis in superiore proxima sessione; nisi 
iudex maluerit statuere ut sessio habeatur die et loco dein determi- 
nandis et indicendis. 

35. Aliquot diebus antequam tribunal congregetur, iudex citat eum 
qui examini est subiiciendus, itemque defensorem vinculi et actuarium, 
nisi hi iam in superiore sessione invitationem exceperint, ut in n. 34, § 2 
(cf. in Appendice, nn. X et XXII). 

36. Citatio parti et testi fit per litteras in modum invitationis, tamen 
praeceptive; quae litterae contineant: a) praeceptum iudicis ad compa- 
rendum; b) nomen, cognomen et domicilium illius qui in ius vocatur; 
c) iudicem coram quo comparere iubetur; d) locum et horam audien- 
tiae; e) causam, ob quam convenitur, satis significatam, seu saltem 

generalibus verbis indicatam (Can. 1715, § 1); f) iudicis et actuarii sub- 
scriptionem et tribunalis sigillum (cf. in Appendice, n. XV). 

37. Citatio clausa Curiae cursori, ne evulgationi ansa praebeatur, 
tradetur; et per eundem cursorei erit private et personaliter intimanda. 
Altera citationis scheda asservatur in actis (Can. 1716). Si ob distan- 
tiam vel aliam causa:n, per cursorem fieri non possit intimatio, scheda 
citationis, iussu iudicis, transmitti poterit per tabellarios publicos, dum- 
modo commendata et cum syngrapha receptionis, vel alio modo, qui, 
secundum locorum leges et conditiones, tutissimus sit (Can. 1719). Cursor 
si per se intimationem peregerit, de ea in scriptis, ad caleem schedae 
in actis asservatae, manu propria subsignatis, ad iudicem referat (cf. in 
Appendice, n. XV!); si vero intimatio facta fuerit per publicum tabella- 
riorum officium, in actis adservetur fides eiusdem officii. 

38. § 1. Quoties, diligenti inquisitione peracta, adhuc ignoretur ubi 
commoretur pars conventa aut etiam testis, si rei gravitas postulet, 
locus est citationi per edictum. Hoc autem fit affigendo per cursorem 
ad fores Curiae schedam citationis ad modum edicti, per tempus pru- 
denti iudicis arbitrio determinandum, et in aliqua publica ephemeride 
eam inserendo. Si vero utrumque fieri nequeat, alterutrum sufficiet 
(Can. 1720; cf. in Appendice, n. XXIII). 

§ 2. Si citatus praecepto comparendi obtemperare renuerit, videat 
iudex an renovanda sit citatio (Can. 1843, § 2), vel aliis modis magis 
opportunis et efficacibus uti expediat, ut foret interventus personae ami- 
cae vel auctoritate gravis. A remediis coércitivis, ut flectatur contumacia, 
abstinere ut plurimum prudens erit. 

§ 3. Iudex videat etiam an partis vel testis non comparitio seu con- 
tumacia, per alios testes, de re circa quam illi interrogati fuissent, edo- 
ctos, suppleri possit. 


CAPUT VI 
De iureiurando a partibus, testibus et peritis praestando, 
et de interrogationibus iisdem faciendis 


39. ludex, antequam cuipiam in ius vocato interrogationes deferat, 
exquirat iusiurandum de veritate dicenda, tacto s. Evangeliorum libro 
(ef. in Appendice, nn. XVIIT et XXIX). Si citatus suas attestationes 
sub iureiurando reddere renuat, et iudex instructor censeat eius atte- 
stationes esse utiles ad veritatem detegendam, potest eas excipere, facta 
tamen in actis mentione de iurisiurandi recusatione eiusque causa. 

40. ludex partem, testem aut peritum ad iusiurandum recipiens, eum, 
prouti casus ferat, commonefaciat de sanclitate actus et de gravissimo 
delicto quod admittunt iurisiurandi violatores, adnotando peculiarem 
gravitatem iurisiurandi in subiecta materia et periurii funeslissimos 
effectus, iuxta ea quae in Vecreto aduotantur: item, si pro qualitate 
personarum opportunum hoc videatur, moneat de poenis quibus obnoxii 
fiunt in foro Ecclesiae qui falsum in iudicio iurati affirmant. Poenas 
contra iurisiurandi violatores sunt: a) interdictum personale, si periu- 
rus sit laicus; 6) suspensio, si clericus (Can. 1743, § 3). 

Has tamen poenas iudex ne ferat inconsulto Ordinario. 

41. Examen faciendum est a iudice, cui adsistant oportet defensor 
vinculi et notarius ceu actuarius. In examine interrogationes non ab 
alio quam a iudice, vel ab eo qui eius locum tenet, faciendae sunt. 
- Quapropter si a defensore vinculi novae interrogationes testi faciendae 
sint, has non testi, sed iudici, vel eius vicem gerenti, proponere debet, ut 
eas ipse deferat (Can. 1773, §§ 1-2). 

42. Interrogationes proponendae dividuntur in generales et par- 
ticulares: priores ordinantur ad exquirendum de generalibus personae 
adiunctis, hoc est de nomine, cognomine, origine, aetate, religione, 
conditione, domicilio et necessitudine cum partibus in causa; hae sem- 
per et omnibus indistincte sunt deferendae, nisi iudex existimet unam 
vel alteram esse in casu particulari omittendam. Posteriores ordinantur 
ad veritatem eruendam circa factum inconsummationis et causas dispen- 
sandi. Praeterea a teste semper exquirenda est scientiae causa, nempe 
unde, quando et quomodo ea quae asserit, habeat cognita (Can. 1774). 

43. § 1. Interrogationes sint breves, non suggestivae, non plura com- 
plectentes, pertinentes ad causam de qua agitur, testis intelligentiae 
accommodatae et vulgari sermone expressae (Can. 1775). 

§ 2. Partes et testes et periti oretenus responsiones reddant. Ne 
praemoneantur de iuterrogationibus faciendis, nec eis permittatur deposi- 
tionem legere, nisi in aliquo casu particulari iudex opportunum censeat 
sinere ut pars interrogata aliquod grave documentum legat, quod eius 
dicta comprobare vel eius memoriam adiuvare valeat (Can. 1776-1777). 

44. § 1. Partis, testis et periti responsio ex continenti redigenda est 
scripto ab actuario, non solum quod ad substantiam spectat, sed etiam 
quod attinet ad editi testimonii verba (Can. 1778). 

§ 2. Si verba referri non possunt, vel quia nimis praecipitanter 
prolata, vel quia impropria et inter se non logice connexa, iudex dicta- 
bit responsionem in actis redigendam. 

§ 3. Actuarius interrogationes iam in scriptis exaratas non referet; 


402 Acta Apostolicae Sedis - Commentarium O ficiale 


sed responsiones ex ordine designabit eodem numero quo notantur relativa 
interrogatoria; interrogaliones vero ex officio additas ad verbum referet. 

45. Actuarius in actis accurate singulis vicibus adnotet iurisiurandi 
pracstationem, et generaliter omnia memoria digna, quae forte acci- 
derint cum examina explentur (Can. 1779). 

46. Parti et testi et perito antequam ab auditorio discedant, debent 
legi quae actuarius de iis quae viva voce quisque testatus est, scripto rede- 
git, data eidem parti et testi et perito facultate addendi, supprimendi, 
corrigendi, variandi. Cum autem is responderit se nihil amplius habere 
quod dicat aut mutet, iterum iusiurandum de veritate dictorum et de 
secreto servando emittat (cf. in Appendice, n. XX), et deinde depositioni 
subscribere iubeatur, et post eum subscribaut iudex, defensor vinculi et 
actuarius (Can. 1780, $§ 1-2). 

47. § 1. Pars oratrix aut conventa poterit iterum ad examen vocari vel 
ad instantiam partis aut defensoris vinculi, vel ex officio a iudice, audito 
vinculi defensore; et partes etiam poterunt inter se conferri (vulgo con- 
frontare), si expediat et omne rixae aut scandali sit remotum periculum. 

§ 2. Item testes et periti poterunt, partibus aut defensore vinculi id 
postulantibus, vel id statuente iudice ex officio, et audito vinculi defen- 
sore, denuo ad examen vocari, et circa iam attestata, vel circa nova facta 
vel quaestiones ex processu emergentes, interrogari (Can. 1772, §§ 2-3). 

§ 3. Quoties id expostuletur a partibus, iudicis est suo decreto, 
audito vinculi defensore, eiusmodi postulationem reiicere vel admittere, 
cauto, si admittat, quod potissimum omnis collusionis aut corruptelae 
periculum absit (Can. 1781). 

§ 4. Cum pars vel testis vel peritus novo examini submittitur, eadem 
serventur, congrua congruis referendo, quae de partium et testium exa- 
mine infra edicuntur n. 68, § 2, et 69. 

48. In conficiendis actis, seu in relatione scriptis redacta de iis 
quae fiunt aut decernuntur in sessionibus tribunalis, lingua latina adhi- 
beatur; citationes vero, iusiurandum a partibus, testibus et peritis prae- 
standum, interrogationes et responsiones, nec non relaltiones et vota 
peritorum, lingua vernacula exprimi possunt. 

49. Documenta, quae lingua latina, italica aut gallica exarata non 
sint, latine reddantur ad verbum. Item acta quae lingua latina, italica 
aut gallica redacta non sint, in unam ex iis linguis authentice ver- 
tantur. Si ad versionem faciendam interpres foret adhibendus, is a 
iudice, audito vinculi defensore, eligatur, eique, sicuti aliis tribunalis 
ministris, duplex iusiurandum erit deferendum, nempe de munere fide- 
liter obeundo et de secreto servando (ef. in Appendice, n. XXJ). 

CAPUT VII 


De examine partinum 


50. § 1. Primo ille coniux audiatur, qui supplicem libellum porrexit 
et est veluti actor in causa. Iudex eidem, praemisso iureiurando, inter- 
rogationes deferat a defensore vinculi concinnatas et clausas sibi tra- 
ditas. Alias addat ex officio, si necessarium aut utile putaverit ad veri- 
tatem accuratius exponendam: in interrogationibus conficiendis et 
proponendis, subiecta in Appendice specimina inspiciantur. 

§ 2. Si uterque coniux dispensationem efflagitet, opportunum, ut 
plurimum, est uxorem antea examini subiicere, et in examine erunt 
praecipue diligenter perquirendae rationes ob quas ambo coniuges in 
dispensatione efflagitanda consentiunt et concordant. 

§ 3. Quia his in adiunctis maxime pertimescenda est collusio, veri- 
tas sedulo perquirenda erit per testes ex officio inducendos. 

51. Uxori, oratrici vel conventae, post interrogationes generales, 
interrogationes speciales, prudenter pro adiunclis variandae, deferantur 
(cf. in Appendice, sub n. XIX). 

52. [tem viro, oratori vel convento, eaedem interrogationes proponi 
poterunt, quibus aliae pro rerum adiunctis magis accommodatae, adii- 
ciendae erunt (cf. in Appendice, sub n. XXIV). 

53. Cum uxor virum de impotentia, sive absoluta sive relativa, insi- 
mulet, tune a viro expetatur ut sese submittat corporali inspectioni, ad 
normam ss. canonum et harum regularum, n. 84. 

54. Nisi certo aliunde constet, nunguam praetermittenda est inter- 
rogatio parti facienda, ut referat quando et a quo didicerit matrimo- 
nium ratum et non consummatum a Romano Pontifice posse dispensa- 
tione dissolvi. 

55. § 1. Parti quae secundo loco interrogatur, si eius responsiones 
in pluribus et notabiliter discrepent a responsionibus alterius coniugis, 
erunt a iudice novae ex officio, vel ad instantiam defensoris vinculi, 
proponendae interrogationes, ad difficultatem et dubitationem diluendam, 
facta vel minus mentione coniugis contradicentis, prouti casus ferat et 
prudentia suggerat. 

§ 2. Quoties rei gravitas postulet, iudicis est, audito vinculi defen- 
sore, ex officio vel instante altero coniuge aut vinculi defensore, partem 
ad novum examen vocare ad praescriptum n. 47, in quo novae interro- 
gationes seu contestationes proponentur. 

§ 3. Si responsiones in novo examine exceptae rem non undequa- 
que expediant, sed viam videantur aperire ulteriori veritatis investi- 
gationi, altera parte quae primo loco fuit interrogata iterum ad examen 
vocata, eidem in contestatione ponantur responsiones ab adverso con- 
iuge redditae, non exclusa collatione partium inter se et firmo prae- 
scripto n. 47. 

56. § 1. ludex nunquam omittat interrogare partes circa existentiam 
causae ad impetrandam dispensationem invocatae. 

§ 2. Huiusmodi interrogationem iudex etiam faciat testibus, qui 
de re edocti verosimiliter praesumantur. 

57. § 1. Antequam finiatur examen et praestentur quae statuuntur 
n. 46, iudex a parte petat ul producat testes septimae manus; et alios 
etiam, si quos habeat, de petitae dispensationis obiecto instructos. 

§ 2. Sedulo quaerendum est a parte, quoties alter coniux sit con- 
tumax, ut indicare velit testes qui cum sint de istius familia aut vicinia 
aut eius res domesticas cognoscant, probabiliter utile testimonium prae- 
stare valeant. 


CAPUT VIII 
De testinm productione et aliis probationibus ad rem facientibus 


58. In his causis, debet uterque coniux testes, qui septimae manus 
audiunt, inducere, sanguine vel affinitate sibi coniunctos, sin minus 
vicinos bonae famae, aut alioquin de re edoctos, qui iurare possint de 
ipsorum coniugum probitate, et praesertim de veracitate circa rem dedu- 
ctam in controversiam (Can. 1975, § 1). 

59. Testimonium septimae manus, ut ipsa denominatio innuit, septem 
testibus ex utraque parte inductis, hoc est septem ab una et septem 
ab altera, constare debet. Quod si tot testes haberi nequeant, sufficere 
poterunt pauciores; ratio tamen in actis referenda est, cur septenarius 
numerus haberi non potuerit. 

60. § 1. Testimonium septimae manus est argumentum credibilitatis, 
quod robur addit depositionibus coniugum, sed vim plenae probationis 
non obtinet, nisi aliis adminiculis aut argumentis fulciatur (Can. 1975, § 2). 

§ 2. Testes septimae manus, quatenus sunt de credibilitate, eo maio- 
rem sibi conciliant fidem, quo potiora habent documenta de sua probitate. 
Habendi sunt autem quasi testes de scientia, et hinc maximam faciunt 
fidem, cum referunt se ex coniugibus aut ex proximioribus parentibus, 
tempore non suspecto (ut infra, n. 70), didicisse matrimonium mansisse 


inconsummatum. 

61. Testibus septimae manus iudex alios testes ex officio adiungere 
potest, imo debet, quando scilicet testes septimae manus vel a parte 
non inducantur, vel tres tantum aut quatuor inducantur, vel ad rei verita- 
tem illustrandam, etsi septem vel plures ab utraque parte producantur, 
insufficientes sint. 

62. [nductio testium ex officio non est praetermittenda, cum ex 
actorum instructione ediscitur, alias adesse personas de re controversa 
edoctas, vel quae alio modo utilem attestationem reddere valent. 

63. § 1. Si partes, aut earum altera, petant sibi pandi nomina testium 
ab adversa parte aut ex officio productorum, iudex, audito vinculi defen- 
sore, excluso quovis periculo corruptionis aut collusionis, et nisi aliquod 
obstet impedimentun, id indulgere valet suo decreto, quod in actis referri 
debet. 

§ 2. Iudicis tamen est differre, prouti casus ferat, nominum publi- 
cationem, postquam testes suam reddiderint attestationem. 

64. § 1. Argumentum ex corporis mulieris inspectione deductum, 
per se, semper requiritur, nisi ex adiunctis inutile evidenter appareat 
(Can. 1976; cf. infra, sub n. 85), vel aliunde haberi non possit, prouti 
si mulier sit vidua aut corrupta. 

§ 2. Quod si pars, non obstante iudicis decreto, absolute renuat 
inspectioni se subiicere, ex adiunctis aestimandum erit cuinam causae 
attribuenda sit haec recusatio; et utrum huius probationis defectui sup- 
pleri debeat per alia argumenta seu probationes. 

65. Praeter argumentum physicum, quod natum est complere pro- 
bationem per partium confessionem et per testes seplimae manus alios- 
que testes exhibitam, adsunt quoque argumenta et adminicula; et argu- 
mentis accensemus documenta; adminiculis, indicia et praesumptiones. 


CAPUT IX 


De examine testium septimae manus 


66. Inchoatur horum testium examen ab iis qui inducti sunt a 
parte oratrice, et quidem a parentibus proximioribus, qui praesumuntur 
magis instructi, postea audiantur extranei, uti famuli et viciniores, si 
qui sint. Hic ordo tamen in auditione testium non est necessario ser- 
vandus, et integrum est iudici unum alteri praeferre. Si quis testis 
inductus obierit, vel in iudicium non comparuerit, servetur n. 26; si 
vero eo, ubi tribunal adunatur, se conferre non possit, audiatur iuxta 
normas nn. 23 et 24. 


Acta, Vol. XV, n. 8. — 1-8-0923. 


406 Acta Apostolicae Sedis - Commentarium Offciale 


67. In his testibus examinandis iudex, delato iureiurando et factis 
interrogationibus generalibus, testi proponat interrogationes sibi a vin- 
culi defensore tradendas clausas et obsignatas, quae esse poterunt uti 
habentur in Appendice, specimine n. XXVII. 

68. § 1. Antequam testis dimittatur, ei legendae sunt responsiones 
factae a coniuge qui eum uti testem produxit, ut dicat utrum asserta 
in attestatione veritati respondere censeat et fide digna habeat. 

§ 2. Si iudici non videatur opportunum aut non expedire integram 
depositionem legere, vel quia ea refert quae verosimiliter coniux non vult 
testibus nota fieri, vel quia periculum subesse potest collusionis, ex 
parte legere valet, vel etiam nullimode legere, salva eiusdem iudicis 
facultate proponendi appositas interrogationes ea officio, vel curandi ut 
a defensore vinculi opportunae contestationes fiant in interrogatorio ab 
eodem de more concinnando, firmo praescripto n. 47. 

69. Expleto examine, legitur testi integra depositio, rogatur an menti 
suae plene respondeat, et, vel habito responso affirmante vel factis expe- 
titis emendationibus aut additamentis et praestito duplici iureiurando, 
iuxta n. 46, subscribit ipse, et cum eo subscribunt iudex, defensor vinculi 
et actuarius. 

70. In his testibus excutiendis, maxime curandum est, ut si quid pro- 
tulerint causae meritum directe attingens, semper ab eis exquiratur 
unde, quomodo, quando haec didicerint, ut pateat an tempore non sus- 
pecto ea cognita habuerint (Can. 1774). Causam enim valde iuvant par- 
tium confessiones extraiudiciales tempore non suspecto prolatae; eo 
nempe tempore, quando de hac quaestione introducenda ne cogitabatur 
quidem, nec aliae suberant rationes veritatem occultandi aut falsum pro- 


ferendi. 


CAPUT X 


De testibus, praeter alios septimae manus, 
ad instantiam partium vel ex officio a iudice inducendis 


71. § 1. Cum proprium sit testimonii septimae manus ut sit argu- 
mentum credibilitatis (Can. 1975, § 2), quoties alios testes inducere 
praestat ad complendam probationem, hi de scientia magis quam de 


credibilitate sint oportet. 
§ 2. Hi producuntur vel ex officio a iudice, audito vinculi defensore, 


aut hoc instante; vel ad instantiam partium. 
72. Quoties prudenter timeatur collusio inter partes, aut inter testes 
septimae manus et partem producentem, vel ipsum testimonium septi- 


| 

mae manus insufficiens habeatur, nisi aliis argumentis aliunde veritas 
evincalur, citandi sunt testes ex officio. 

73. Quod si argumentum physicum impotentiam neque probet neque 
excludat, aut physicam mulieris integritatem non adesse arguat, sed 
non excludat laesiones potuisse aliunde oriri quam ex naturali matri- 
monii usu, tune expendat iudex an sit locus complemento probationum 
aut per testes aut per alia argumenta. 

74. Interrogationes his non minus ac aliis testibus faciendae, sunt 
a defensore vinculi concinnandae, ac iudici exhibendae modo et ratione 
supra determinatis; iudici autem fas est, alias interrogationes ex officio 
proponere. 


CAPUT XI 


De instrumentis 


75. Redditas attestationes magis explicant, quatenus res ferat, et 
corroborant instrumenta. Haec, alia sunt publica et alia privata. In his 
causis inter instrumenta publica potissimum habetur fides authentica 
celebrati matrimonii, e paroeciae regestis deprompta, quoties haec in 
causae instructione requiratur. His accensentur acta et sententiae tribu- 
nalis civilis, si apud illud de controverso matrimonio aliqua causa 
pertractata fuerit. Documenta privata communiter sunt epistolae a coniu- 
gibus inter se vel ad alios datae, et scriptae attestationes in favorem 
unius vel alterius partis exaratae. 

76. Utriusque generis documenta aliquando partes sponte exhi- 
bent, sed aliquando iudicis erit ex auctoritate sua perquirere, et de iis 
partes vel testes in examine interrogare. Si pars aut testis documentum 
exhibere recuset, iudex, audito vinculi defensore, vel eo postulante, 
decreto suo statuat an et quomodo eiusdem documenti exhibitio facienda 
sit (Can. 1824). 

77. § 1. Documenta quaecumque fidem non faciunt, nisi constet 
esse authentica et genuina. 

§ 2. Documentum privatum, uti epistola, etc., probat pro vel contra 
suum auctorem, perinde ac attestatio seu confessio extraiudicialis, cuius 
pondus ex circumstantiis desumitur, et in genere haec documenta 
aestimantur maxime a tempore quo prolata fuerunt, ad normam pn. 70. 

78. Si documentum alicuius momenti in causa exhibeatur carens 
debitis formis pro fide facienda, iudicis erit curare ex officio, aut ad 
instantiam defensoris vinculi aut partium, ut quae necessaria sunt com- 
pleantur, ne causa tali adiumento privetur. 

CAPUT XII 
De indiciis et praesumptionibus 


79. § 1. Matrimonium non praesumitur mansisse inconsummatum ; 
quare in singulis casibus allegata causa inconsummationis sedulo investi- 
ganda est. 

§ 2. Factum vero cohabitationis coniugum praesumptionem iuris 
constituit de secuta consummatione (Can. 1015, § 2). 

80. Matrimonii inconsummatio ex sequentibus causis impedientibus, 
ut plurimum, procedere solet: a) ex defectu veri consensus in matri- 
monium; 6) ex vi et metu; c) ex aversione et odio in ipso vitae coniu- 
galis initio exortis inter sponsos; d) ex impotentia, sive absoluta sive 
relativa. 

81. Externa vitae coniugalis ratio et circumstantiae, ex quibus ad 
causam inconsummationis adstruendam argumentari fas est, illud pro- 
bationis genus constituunt, quod ex indiciis et praesumptionibus appel- 
latur. Indicia et praesumptiones sunt levia, gravia et gravissima, pro 
minore vel maiore cum inconsummationis causa necessitudine. 

82. Facta vero et circumstantiae, quae unam vel alteram ex causis n. 80 
recensitis indicant, praesumptionem faciunt in favorem inconsum mationis. 

83. ludicis et defensoris vinculi officium erit aptis interrogationibus 
e testium ore colligere, cuinam causae inconsummatio tribuenda sit. 
Res est magni momenti, cui omni cura adlaborandum est; facta enim 
et circumstantiae quae unam alteramve ex praefatis causis indicant 
et determinant, probationes iam aliunde collectas valde corroborant. 


CAPUT XIII 
De inspectione corporali 


84. § 1. In causis inconsummationis requiritur uxoris inspectio cor- 
poralis, per peritos facienda, uti infra exponetur, nisi ex adiunctis inu- 
tilis evidenter appareat; quo in casu processus ad exitum erit perdu- 
cendus ex morali argumento, adminiculis suffulto, seu aliis probationibus 
ad normam n. 64. 

§ 2. Viri corporalis inspectio quae, ut plurimum, valde confert ad 
tute adstruendum factum inconsummationis, non est praetermittenda 
cum inconsummatio tribuatur eius impotentiae absolutae vel relativae, 
et aliunde de uxoris physica integritate plena non habeatur probatio. 

§ 3. Hisce in casibus si vir renuat se inspectioni subiicere, proba- 
biles rationes huius recusationis sunt in actis referendae, et suppleto- 
riae probationes, si haberi possint, erunt comparandae. 

85. In casu dubii de corporali inspectione facienda aut omittenda, 
decisio spectat ad iudicem, audito vinculi defensore, salvo iure defen- 
soris vinculi se opponendi decreto, ad tramitem nn. 22 et 28. 

86. Inspectio corporis uxoris omittitur, utpote inutilis, in sequenti- 
bus casibus: 2) si consummatio haberi non potuit, quia nec tempus 
nec locus nec modus adfuerunt matrimonii consummandi; 6) si certo 
iam constet de mulieris defloratione (can. 1976). 

87. Iudicis est peritos, medicos aut obstetrices eligere vel designare, 
audito vinculi defensore (cf. in Appendice, n. XXVIII). li prae ceteris 
eligantur, qui non tantum idoneitatis testimonium a competente magi- 
stratu obtinuerunt, sed etiam qui artis suae experientia insignes haben- 
tur, et honestatis ac religionis fama praefulgent. Qui non habiles ad testi- 
monium ferendum sunt iuxta can. 1757, nec ad periti munus exercen- 
dum assumi possunt. Item nec assumantur, qui in adiunctis versantur in 
can. 1613, § 1, adnotatis, si nempe ob consanguinitatem vel affinita- 
tem cum partibus, aut propter amoris vel odii sensus erga partes eas- 
dem, aut etiam ob commodum vel incommodum sibi obveniens ex 
causae decisione, suspicio de eorum probitate in iudicio vel voto ferendo 
oriri possit. 

88. Ad periti munus exercendum etiam illi ne admittantur, qui coniu- 
ges private inspexerint circa factum cui innititur petitio declarationis 
inconsummationis. Licet tamen et congruit hos tamquam testes inducere 
(Can. 1978); nunquam tamen praetermittatur, quatenus fieri possit, eo- 
rum scriptas attestationes referre inter instrumenta. 

89. § 1. Ad mulierem vero inspiciendam duae obstetrices, quae legi- 
timum peritiae testimonium habeant debitaque in arte sua experientia 
polleant, ea officio designentur. Integrum est tamen mulieri inspicien- 
dae expetere ut loco obstetricum, a duobus medicis, pariter ex officio 
designandis, inspiciatur ; quod et Ordinarius, si necessarium duxerit, decer- 
nere potest, audito vinculi defensore, praecipue ob aliquod dubium frau- 
dis, scilicet quod praesidia artis adhibita sint ad reparandas partium 
laesiones (Can. 1979, §§ 1-2). 

§ 2. Quod si, ob singulares locorum circumstantias, impossibile 
vel valde difficile aliquando fuerit, ut duae peritae obstetrices aut duo 
medici reperiantur, tolerari poterit ut inspectio fiat ab uno perito et 
ab una obstetrice (cfr. Instr. S. C. S. O., a. 1883, Quemadmodum matri- 
monii foedus, tit. VI, art. 5, n. 49). Si, ob easdem circumstantias, 


i 

negue hoc obtineri valeat, tolerari etiam poterit ut inspectio fiat a 
duabus matronis seu mulieribus nuptis, moribus et aetate gravibus, 
et ad rem idoneis. Quoties peritia a duabus matronis, uti supra, pera- 
cta fuerit, curandum erit ut earum relationes examinandae subiiciantur 
uni vel duobus in arte peritis, ibidem vel alibi commorantibus, ut suum 
proferant votum circa conclusiones ex matronarum relationibus dedu- 
cendas. 

90. In inspectione mulieris, sive ea a peritis medicis, sive ab obste- 
tricibus fial, sequentia observanda sunt: a) plene serventur christianae 
modestiae regulae; 6) adstet semper honesta matrona, ea officio desi- 
gnanda; c) inspectionem exsequantur seorsim singuli, vel singulae; 
d) in exploratione honesta quidem methodus et cautelae adhibeantur, 
prout scientia ac prudentia opportune suggesserit; et de iis quae adhi- 
bita sint, mentio in relationibus fiat; e) pariter singuli vel singulae 
seorsim conficiant relationes intra terminum a iudice praefinitum tra- 
dendas; /f) relationes sive a medicis sive ab obstetricibus confectas, 
iudex alterius medici examini subiicere potest, si id opportunum exi- 
stimaverit (Can. 1979-1980). 

91. In matronam eligatur mulier aetate gravis, religione et hone- 
state spectabilis, corruptioni et deceptioni non facile obnoxia, quae, 
praestito iureiurando, officii sui partes eiusque gravitatem intelligat, 
ac de eo rite functo, coram tribunali relationem reddere valeat (cf. in 
Appendice sub n. XXIX). 

92. Ratio exsequendae inspectionis haec erit. ludex locum designat, 
in quo ea est peragenda, et mandabit quod mulier prius balneo subiicia- 
tur, servatis suetis conditionibus aquae tepentis, et temporis, quod non 
brevius dimidia hora esse debet. Quod si designati periti, medici vel 
obstetrices, censeant in casu balneum vel omnino esse inutile, vel potius 
nocivum, iudex, perpensis adiunctis, rem definiat, audito defensore vinculi, 
prout in casu magis expedire iudicaverit. Periti autem expleant suum 
examen, ut distincte referre valeant de singulis signis quae mulieris 
integritatem inferre sinunt, vel potius eidem refragantur; in id etiam 
caule advertentes, ne apparens integritas callide, medicinalis artis ope, 
fingi potuerit. 

93. § 1. Periti, medici aut obstetrices, suam seorsim scriptam rela- 
tionem peragant (cf. n. 90, e) circa conclusiones ex inspectione deductas, 
et postea erunt singuli a iudice interrogandi, iuxta interrogationes seu 
articulos a defensore vinculi antea concinnatos, iisque ipsi, praestito 
iureiurando, respondeant; et examen absolvatur servato praescripto 
n. 46. Vinculi autem defensor peculiares articulos et interrogationes 

praesertim eruat ex relationibus ab iisdem peritis exhibitis (Can. 1981; 
cf. in Appendice, nn. XXX et XXXII). Periti vero perspicue indicare de- 
bent qua via et ratione processerint in peragenda inspectione, et quibus 
potissimum argumentis sententia ab ipsis prolata nitatur (Can. 1801, § 3). 

§ 2. Quod si periti discordent sive quoad ea quae perlustrando repere- 
rint, sive in conclusione finali, iudex poterit relationem unius periti sub- 
mittere iudicio alterius, ut explicet ex quo repetenda sit contradictio; 
et, si casus ferat, etiam permittere poterit ut inspectio fiat collegialiter 
et votum collegiale habeatur, sed deinde seorsim periti interrogentur 
(cf. can. 2031, n. 5); nisi idem iudex peritiorem eligere magis expedire 
iudicaverit, qui super relatis a primis peritis suffragium proferat, facta 
ei quoque, si casus ferat, potestate inspectionem denuo peragendi; aut 
novos de integro peritos adhibere (cf. can. 1802 et 1803). 

94. Postremum in iudicio vocanda erit matrona, quae inspectioni 
adstitit, et, delato iureiurando, ad rem interrogetur (cf. in Appendice, 
n. XXXI). 

95. Ad inspiciendum virun, si casus ferat, duo periti medici ex officio 
deputari debent (Can. 1979, § 1); qui, praestito iureiurando de munere 
fideliter implendo et de secreto servando (cf. in Appendice, n. XXIX), 
monendi erunt, ut artis praesidiis utantur licitis et honestis, et referant, 
iuxta medicinalisrdoctrinae placita, indicia seu argumenta quae poten- 
tiam virilem adstruere aut excludere videantur. 


CAPUT XIV 


De processus conclusione 


96. § 1. Tudex processum clausum ne decernat, nisi prius vinculi 
defensor declaraverit sibi nihil inquirendum superesse, et etiam ad hoc 
auditis partibus. 

§ 2. Antequam decretum conclusionis edat, iudex acta attente con- 
sideret, partium ac testium depositiones inter se et cum ceteris e pro- 
cessu emergentibus conferat, et videat an sint quaedam incompleta et 
contradictoria aut ambigua. Si quae huius generis repererit, audito 
vinculi defensore, partes aut testes, prout opus fuerit, iterum citet et, 
appositis interrogationibus, quae vel supplenda vel declaranda sunt 
exquirat, aut etiam per testes ex officio inductos, suppleri vel declarari 
satagat. 

§ 3. Item antequam conclusioni annuat vinculi defensor, actorum 
examen instituat, ut expendat utrum ea sint ulterius complenda ad 
normam harum regularum (cf. in Appendice, n. XXXIII). 

97. § 1. Clausa processus instructione, iudex neque ad ipsius proces- 
sus publicationem, neque ad sententiam super ipsa inconsummatione 
et causis ad dispensandum deveniat (Can. 1985). 

§ 2. Nihilominus si partes aut harum altera, post conclusionem, pe- 
tant sibi ostendi vel testium nomina aut eorum responsiones vel aliquod 
documentum, idque postulent gravi de causa, iudex, audito defensore 
vinculi, necnon parte cuius intersit, si casus ferat, hoc indulgere valet, 
intra limites tamen probatae necessitatis et excluso quovis periculo 
collusionis et corruptionis; de publicatione autem processus aut alicuius 
partis, expressa mentio in actis facienda erit. 

98. § 1. Clauso processu, vinculi defensori acta omnia tradantur, qui 
suas animadversiones conficere debeat, in primis animadvertens an 
regulae hucusque traditae in processus instructione observatae fuerint, 
necne. 

§ 2. Deinde acta omnia una cum voto scripto Episcopi (can. 1985), 
vel, sede vacante, Vicarii capitularis vel Administratoris apostolici, vel 
alterius legitime Episcopi vices facientis (Can. 429 et 431), et defensoris 
vinculi, transmittantur ad H. S. C. 

99. Praesentes regulae in instruendis processibus de non consum- 
matione semper erunt adamussim observandae, et si aliquando ab eis 
aequa ratio suadeat esse recedendum, iudex de huius rei motivo ratio- 
nem reddat in actis, ut constet de inobservantiae causa. 

100. Harum regularum observantia Ordinariis potissimum commit- 
titur, et ad eos spectat a seipsis constituta tribunalia vigilare, ne ab iis 
deflectant. Ipsis propterea integrum est, pro sua prudentia, quovis pro- 
cessus momento, acta examinare, consilia et monitiones officialibus dare, 
et eos, gravi de causa, ipso iudice subdelegato non excluso, audito 
vinculi defensore, removere. Si quando his remediis fuerit locus, vel 
aliud secutum sit inconveniens, cum acta transmittuntur, de re Aposto- 
lica Sedes certior reddatur. 

101. § 1. Acta iudicialia, sive acta causae, sive acta processus 
(cf. can. 1642), transmittantur ad H. S.C. in authentico exemplari, cum 
indice omnium actorum et documentorum, ad normam can. 1644. 

§ 2. Quod si valde grave sit, sive ob necessarias expensas, sive 
alia de causa, exemplar authenticum ad S. C. transmittere, fas sit Curiae 
transmittere ipsa acta originalia, iis tamen cautionibus adhibitis, quae 
pro locorum conditionibus suppetunt ad tutam documentorum trans- 
missionem. 


- 

CAPUT XV 


De rescripto pontificiae dispensationis eiusque expeditione 


102. Dispensatio super matrimonio rato et non consummato a 
Romano Pontifice directe conceditur, et expeditur per rescriptum in 
forma gratiosa, ab Emo Cardinali Praefecto Sacrae Congregationis de 
disciplina Sacramentorum, vel ab alio Etho Cardinali eius vice fun- 
gente, nec non a R. P. D. Secretario, aut a Subsecretario eiusdem 
S. C. subsignatum. 

103. Attenta eiusmodi forma, rescriptum effectum habet a temporis 
momento quo in die audientiae Summus Pontifex dispensationem con- 
cessit, dummodo tamen eo momento preces veritati nitantur, tum 
quoad matrimonii inconsummationem, tum quoad dispensationis causas 
(Can. 41). Quod si unum vel alterum desit, rescriptum, utpote obreptio- 
nis vel subreptionis vitio infectum, impetranti minime suffragatur. 

104. In rescripto dispensationis super matrimonio rato et non con- 
summato continetur, quamvis non expressa, vi can. 1053, altera dispen- 
satio, si forte opus sit, ab impedimento ex adulterio cum promissione 
vel attentatione matrimonii proveniente. 

105. Dispensationis rescriptum, solutis expensis, parti impetranti 
idemque postulanti traditur aut remittitur, et Ordinario exhibendum est 
(Can. 51); verum ex officio ipsa Sacra Congregatio eidem Ordinario 
exemplar authenticum rescripti dispensationis directe dabit. 

106. Ordinarius, de dispensatione per authenticum documentum cer- 
tior factus, parocho tum loci contracti matrimonii tum suscepti baptis- 
matis sive viri sive mulieris, prouti casus ferat, quaamprimum mandabit 
ut in libris matrimoniorum et baptismorum de obtenta dispensatione 
adnotatio fiat. 


Datum Romae, ex aedibus Sacrae Congregationis de disciplina 
Sacramentorum, die 7 maii, anno 1923. 


M. Carp. Praefectus. 


L. HAS. 
+ A. Capotosti, Ep. Thermen., Secretarius. 

Il 


APPENDIX 


SEU PRAECIPUORUM ACTORUM FORMULAE, QUAE UTILITER ET OPPORTUNE 
ADHIBENTUR IN HIS CAUSIS. 


I 


SUPPLEX LIBELLUS UXORIS ORATRICIS 


Beatissime Pater, 


N. N., filia..., e dioecesi ..., civitate..., annos nata..., conditione..., 
domicilium habens in civitate..., via..., sub paroecia ..., ad pedes Sancti- 
tatis Vestrae humiliter provoluta, quae sequuntur exponit: 

Die ..., mense ..., anno ..., oratrix, tunc annum agens..., praemissis 
denunciationibus a iure statutis ac ritu civili, matrimonium, in paroe- 
ciali ecclesia ..., cum N. N., filio ..., e dioecesi ..., et civitate ..., tunc anno- 
rum..., professione ..., rite contraxit. 

Sed hoc matrimonium, contra oratricis ingenium, ad exitum per- 
ductum fuerat ab eius matre, quae omnem movit lapidem ut filiae 
animum sibi conciliaret; et cum nullum ab eiusmodi nuptiis daretur 
effugium, oratrix ad matrimonium celebrandum accessit, sperans fore, ut 
sensim sine sensu amor erga virum enasceretur. 

At spem fefellit eventus, nam coniugali consortio vix instituto, vir 
pravam indolem pandidit, ideoque defectus amoris in aversionem pro- 
rupit. Quapropter quindecim ab inito matrimonio diebus elapsis, vir, 
oratrice relicta, ad paternam domum remeavit; postero autem die, ipsa, 
urgente matre, virum assequi debuit; cum quo tamen vix quinque diebus 
transactis, ad matrem reversa est, malens potius mori, quam cum eo 
intolerabilem vitam ducere. 

Tum ex hoc capite vir separationem a civili tribunali petiit atque 
obtinuit. Oratrix vero, apprime sibi conscia de non secuta matrimonii 
consummatione, tum ob perversam viri voluntatem, tum ob defectum 
amoris, imo aversionem ipsius oratricis, ad pedes Sanctitatis Vestrae 
confugit, Apostolicam dispensationem super matrimonio rato et non 
consummato misericorditer implorans. 

Rationes autem ad petendam dispensationem sunt: 1° invincibilis ora- 
tricis aversio erga virum, absque ulla spe reconciliationis; 2° inconti- 

nentiae periculum, attenta eius iuvenili aetate; 3° desiderium transeundi 
ad alias nuptias, eidem nuper oblatas. 

Et Deus, etc. 

Datum ..., die..., mensis..., anno... 


N. N. (Subscriptio, si fieri potest, manu ipsius oratricis). 


Si libellus detur a viro, similiter exaratur, mutatis mutandis, genuina 
peracta factorum expositione. 


II 


LITTERAE ORDINARII AD PAROCHUM, VEL AD ALIOM IN CASU MAGIS IDONEUM, 
PRO INFORMATIONE ET CONIUGUM RECONCILIATIONE. 


Revmus Ordinarius N., adnexum libellum WN., uxoris oratricis, 
transmitti iubet ad Reverendum WN., parochum V., eique committit 
ut reconciliationem oratricis cum coniuge N., pro viribus et pastorali 
prudentia, per se aut per alium, curet. Quatenus vero praefati coniuges 
ad concordiam adduci nequeant, idem parochus distincte instructam 
hanc Curiam reddat de antecedentibus, concomitantibus et subsequen- 
tibus matrimonii celebrationem, nec non de causis petitae dispensa- 
tionis matrimonii inter eos initi; ac simul de probitate et credibilitate 
tum viri tum uxoris: et congruit ut allegetur fides de huius matrimonii 
celebratione ex integro, prout iacet in regesto matrimoniorum. 


Interim, etc. Die ... 
N., Vic. Gen. 


L. & S. N., Curiae Ep. cancellarius. 


Si forte parocho non expediat dare mandatum reconciliationis coniu- 
gum, alii personae prudenti et idoneae (si fieri queat, sacerdoti) com- 
mitti potest. 


RESPONSUM PAROUHI, SI PARTES RECONCILIATIONEM RENUANT 


Illme ac Revme Domine, 


N. (mulierem, si eam antea interrogari expediat), antea alloqui curavi, 
quae sui matrimonii vicissitudines exposuit, et suam valetudinem con- 
iugali convictu labefactari, necnon necessitatem dissolvendi matrimo- 
nii monstravit. Post eam allocutus sum virum, qui ad cohabitationem 
restaurandam se paratum exhibuit, sed omnino desperat, ob uxoris 
pervicaciam. 

In reconciliatione non ulterius insistendum censui, cum matrimo- 
nium saltem absque amore ex parte mulieris initum videatur, ac verisi- 
milis sit inconsummatio, et aliunde periculum incontinentiae exstet ex 

parte oratricis, quod ut gravis causa pro dispensatione adducitur. Ex 
percontationibus peractis, de probitate et credibilitate utriusque coniu- 
gis satis constare videtur, ita ut fides eorum assertionibus praestari 
possit. 

Praesentibus allegatur testimonium de celebratione matrimonii di- 
ctorum coniugum, in authentico exemplari. 

Datum ex paroecia N., die... 

Obsequentissimus subditus 

L.  S. N. 


IV 


INFORMATIO ORDINARII AD 8. C. DE DISCIPLINA SACRAMENTORUM ET PETITIO 
FACULTATIS CONFICIENDI PROCESSUM. 


Eme ac Revme Domine, 


Transmitto ad Em. Vestram Reviham adnexum libellum, quo mulier 
N. dispensationem implorat matrimonii ab eadem contracticum N., utpote 
tantum rati; ac simul transmitto documenta (ut informationem parochi et 
alia quae habeantur), necnon testimonium de celebratione matrimonii, 
ex quibus colligi potest oratricem fidem mereri. Quapropter cum libellus 
fundamento niti videatur, illum commendo, humiliter postulans, ut 
quatenus E. V. visum fuerit, facultas mihi tribuatur conficiendi proces- 
sum super eiusmodi matrimonio, quod contenditur ratum et non con- 
summatum, facta expressa facultate subdelegandi. 

Interim sacram Purpuram reverenter deosculor. 

Datum ..., ex Curia Ep.li, die... 

Addictissimus famulus 


L. #8 S. N., Episcopus. 
N., Curiae cancellarius. 


ACTUS SUBDELEGATIONIS PERACTAE AB ORDINARIO ET DEPUTATIONIS OFFI- 
CIALIUM. 


Cum Erhus ac Revihus Dominus..., R. E. Card., Praefectus S. C. 
de disciplina Sacramentorum, litteris datis die ..., Nos instructos fecis- 
set de mandato ab eadem S. C. Nobis commisso, ut processum conficien- 
dum curemus ad normam iuris, praesertim Regularum eiusdem S. C. 
diei 7 maii 1923, super asserta inconsummatione matrimonii contracti 
ab N.cum N...., et causis petitae dispensationis, expresse addita potestate 
subdelegandi; Nos per praesentes litteras ad eiusmodi processum con- 
ficiendum Iudicem subdelegamus Revihum D. N., qui sese gerat in 
omnibus ad tramitem Codicis I. C. et iuxta citatas Regulas, necnon iuxta 

peculiares instructiones a S. C. in praefatis litteris datas. Simul autem 
eligimus ac deputamus: 

Defensorem vinculi R. D. N. 

Actuarium R. D. N. 

Datum ... ex aedibus Nostris, die ... mensis ... anno... 


N., Episcopus. 
L. + S. N., Cancellarius. 


Si gravitas causae vel alia difficultas id suadeat, eodem decreto, vel 
in causae decursu, simili forma eliguntur qui vice iudicis subdelegati 
fungatur, necnon defensor vinculi et actuarius substituti. 


VI 
TRIBUNALIS CONSTITUTIO 


DIOECESIS N. 


DISPENSATIONIS MATRIMONII N.-N. 
QUOD CONTENDITUR RATUM ET NON CONSUMMATUM 


Sessio I 


Anno Domini..., mense ..., die..., hora ..., in urbe ..., in aedibus ..., 
adsunt: 

Iudex subdelegatus Revmhus D. N. 

Defensor vinculi Rev. D. N. 

Actuarius Rev. D. N. 


Revmus [ludex communicat: 

1) Litteras S. C. de disciplina Sacramentorum, datas die..., quibus 
Ordinario N. committitur instructio processus in causa super matri- 
monio quod contenditur ratum et non consummatum inter N. et N. 

2) Litteras Revihi Ordinarii N., datas die..., quibus (nisi ipse per 
se gerat suum munus) subdelegat officium iudicis eidem Reviho D. N.; 
nec non deputat alios officiales supra scriptos: videlicet ut defensorem 
vinculi Rev. D. N., et ut actuarium Rev. D. N. 

3) Supplicem libellum N., uxoris oratricis, pro instituendo processu. 


Tum ludex instructor (nisi sit ipse Episcopus, cf. Regulas, n. 19) 
ac singuli ministri tribunalis iusiurandum praestant de suo cuiusque 
officio rite ac fideliter adimplendo et de secreto servando, formulis adhi- 
bitis quae exstant in Appendice Regularum S. C. (v. infra nn. VII-IX). 

Quibus peractis, ludex decernit ut exemplar libelli intimetur viro, 
parti conventae, necnon ut idem libellus allegetur actis inquisitionis, prout 
etiam praefatae litterae S. C. et litterae subdelegationis Revmi Ordinarii. 

Item ludex constituit diem..., horam..., et aedes... pro tribunalis 
proximo conventu, in quo oratrix examini subiiciatur, mandans ut 
eadem citetur; ac D. N. deputat ut cursorem, qui schedas citationis afferat. 


| 

De hisce omnibus redacta est praesens relatio, quae subscribitur a 
Reviho Iudice subdelegato et a ministris tribunalis. 
Die et loco ut supra. 
N., Tudex subdelegatus. 
L.  S. N., defensor s. vinculi. 
N., actuarius. 


Vil 
IUSIURANDUM PRAESTANDUM A IUDICE SUBDELEGATO 


Ego N., a Revo Diio Ep. N., subdelegatus iudex instructor (vel 
deputatus ut vices geram iudicis instructoris) in processu super ma- 
trimonio quod contenditur ratum et non consummatum inter N. et 
N., iuro me officium iudicis instructoris rite ac fideliter impleturum, 
servatis, quantum per me fieri poterit, praescriptionibus C. J. C., ac 
potissimum Regulis a S. C. de disciplina Sacramentorum editis die 
7 maii 1923, quavis personarum acceptione posthabita, et secretum 
servaturum. Sic me Deus adiuvet, et haec sancta Dei Evangelia, quae 
manibus meis tango. 


JUSIURANDUM DEFENSORIS VINCULI 


Ego N., a Revho Domino Ordinario N. defensor vinculi legitime 
deputatus (vel defensor vinculi substitutus), pro instruendo processu 
super matrimonio quod contenditur ratum et non consummatum inter 
N. et N., iuro me munus mihi collatum diligenter et incorrupte exple- 
turum, iuxta praescriptiones C. I. C. et Regulas a S. Congregatione de 
disciplina Sacramentorum editas die 7 maii 1923; et omnia voce ac 
scriptis deducturum, quae ad matrimonii iura tuenda conferri poterunt, 
posthabito omni humano respectu; atque officii mei secretum religiose 
servaturum. Sic me Deus adiuvet, etc. 


1X 


IUSIURANDUM AB ALIIS OFFICIALIBUS PRAESTANDUM 


Ego N., iuro me munus actuarii (seu actuarii substituti) in processu 
super matrimonio quod contenditur ratum et non consummatum inter 
N.et N., mihi ab Illmho et Reviho Domino Ordinario NV. commissum, rite 
ac fideliter, iuxta praescriptiones Cod. I. Can. atque Regulas S. Congre- 
gationis de disciplina Sacramentorum diei 7 maii 1923, in omnibus exple- 
turum, et de rebus quas ratione mei officii cognoscam, secretum omni- 
mode servaturum. Sic me Deus adiuvet, etc. 


| 
| 

X 


DECRETUM PRO CITATIONE UXORIS ORATRICIS 


Anno Domini ..., die ..., mensis ..., in aedibus palatii episcopalis ..., 
coram Revino D. N. Iudice ..., Rev. D. N. defensore vinculi, meque infra- 
scripto actuario: 

Visis litteris Sacrae Congr. de disciplina Sacramentorum diei ..., 
quibus Rmo Ordinario ... facultas tribuitur conficiendi processum super 
asserta inconsummatione matrimonii inter NV. et N., et causis petitae 
dispensationis ; 

Attentis litteris Ordinarii ..., diei .... quibus Revihum N. sub- 
delegat ad eiusmodi processum instruendum; 

Idem Iudex subdelegatus, audito vinculi defensore, ad examen uxo- 
ris oratricis procedendum esse decrevit; ideoque dictam uxorem citari 
mandat, ut compareat coram praefato ludice, in aula sessionum huius 
s. Tribunalis, in via..., num...., anno... mense..., die ..., hora..., ut exa- 
men subeat in causa matrimoniali a se intentata. 

Simul nuncium dat defensori vinculi, ut ante praedictum diem 
exhibeat interrogatoria clausa et obsignata, uxori oratrici proponenda; 
atque ut examini praefatae mulieris, loco, die et hora ut supra, intersit. 


N., ludex instructor. 
L. & S. N., defensor vinculi. 
N., actuarius. 


De his quae mandat et iubet iudex, in actis actuarius refert; et hoc 
semel pro semper advertisse sufficiat. 

Similiter, mutatis mutandis, conficitur decretum pro citationibus 
partis conventae ac testium. 

Insuper Iudex mandat, ut interea a parochis tam uxoris oratricis, 
quam viri conventi, ac testium qui sunt excutiendi, sin minus a Curia, 
exquirantur litterae testimoniales seu documenta, quibus, accuratiore 
modo quo fieri possit et sub secreto, significentur notae de honestate, 
religione et veracitate utriusque coniugis ac testium, necnon alia refe- 
rantur quae necessaria et opportuna ad eorundem depositiones aestiman- 
das videantur. 


XI 


LITTERAE IUDICIS AD PAROCHUM PARTIUM, PRO INFORMATIONE SUPER PROBI- 


TATE ET CREDIBILITATE CONIUGUM ET TESTIUM. 
(Sub secreto) 


Cum ex facultate S. C. de disciplina Sacramentorum diei ..., et 
ex subdelegatione Revmi Ordinarii huius dioecesis, in hoc Tribu- 
nali instruatur causa super asserta inconsummatione matrimonii initi 


| |_| 

inter N. et N., et causis imploratae Apostolicae dispensationis, instante 
praefata uxore N., necesse est, ad normam Regularum eiusdem S. C. 
diei 7 maii 1923, ut sedulo investigetur et legitimum testimonium prae- 
beatur de utriusque coniugis ac testium qui inducuntur credibilitate. 

Quapropter infrascriptus Iudex instructor in eadem causa, prae- 
sentibus mandat R. D. N., sponsorum parocho, ut pro pastoralis sui 
officii sanctitate et sollicitudine, ad rem accurate inquirat et distincte 
huic Tribunali significet notas de religione et honestate utriusque coniu- 
gis ac testium qui inducuntur videlicet...: an nempe praecepta religionis 
adimpleant, an bonis moribus sint imbuti, qua fama gaudeant et an eis 
credi debeat, etiam cum deponant de rebus quae ipsorum intersint, seu 
circa assertam matrimonii inconsummationem. 

Insuper, pro sua prudentia, idem parochus referre velit de omni- 
bus aliis quae ad utriusque coniugis ac testium depositiones rite aesti- 
mandas necessaria et opportuna videantur, ita ut sufficiens plenum testi- 
monium ad praefatain S. Congr. transmitti possit, cirea rem quae ad 
controversum matrimonium pertinet. 

Quod si coniuges vel testes vel aliqui eorum non fuerint cogniti, 
opportunas inquisitiones instituat, ope sacerdotum ecclesiae paroeciali 
addictorum, vel alius prudentis personae, sibi bene visae, et quidem 
sub secreto, sed ita, ut congruae et certae notitiae colligantur. 

Datum ex aedibus... die... anno... 

N., ludex instructor. 
L. oH S. N., actuarius. 


Si sponsi in diversis paroeciis commorentur, parochi utriusque 
paroeciae sunt rogandi. 

Quod si coniuges ac testes potiusquam ubi impraesentiarum degunt, 
alia in paroecia magis cogniti fuerint, informationes ab illo parocho opus 
est exquirere, vel etiam ab utroque parocho utriusque commorationis. 

Quoad etiam peritos, qui et ipsi probitatem quidem et credibilitatem 
praeseferre debent, non semel usuvenit quod eiusmodi informationes 
sint exquirendae. 


XII 
INFORMATIO PAROCHI 
Specimen responsionis a parocho dandae, si informationes sint respective 


parti, aut partibus, aut testibus favorabiles; factis in textu litterarum 
necessariis mutationibus, pro subiecta materia. 


Quod attinet ad informationes a Revmo ludice instructore in causa... 
expetitas litteris diei..., infrascriptus parochus Ecclesiae N. pro suo 
munere respondet, se N. uxorem oratricem, in finibus huius paroeciae 
commorantem, pluribus abhinc annis perspectam habere; ac praesen- 
tibus litteris, quatenus sibi constiterit, fidem facit eandem mulierem reli- 

gione et honestis moribus imbutam esse, ac bona existimatione gaudere, 
ita ut mendacio obnoxia non existimetur. Quibus attentis, oratrix inca- 
pax periurii putatur, etiam in sui favorem, et credibilis apparet quoad 
assertionem de inconsummatione sui matrimonii. Ceterum cum idem 
parochus, occasione porrecti libelli pro huius causae introductione, 
rogatus a Revino Ordinario, investigationes peregerit et cum praefata 
muliere collocutus fuerit, censuit eandem sinceram et veridicam esse. 

Quod autem ad virum conventum spectat, etc. 

In fidem. 

Ex paroecia..., die..., anno... 


L. 5 S. N., parochus. 


Ex adverso, si informationes non sint favorabiles, parochus iis 
utatur verbis, quae a veritate minime deflectant, quaeque prudentia pro 
diversis casibus suggerat. 

Si parochus sponsos, vel testes, vel peritos non probe noverit, 
neque certas de iisdem informationes aliunde, pro sua conscientia, col- 
ligere queat, iudicem in sua responsione, adductis rationibus, aperte 
doceat. 

Iudex autem tune alias personas probas et apprime instructas per 
se rogabit, vel, si ita censuerit, per Ordinarium informationes ad rem 
exquiret. 


XIII 


LITTERAE IUDICIS AD ORDINARIUM (QUOTIES HIC NON SIT IUDEX, ET EIUS 
OPERA UTILITER POSTULETUR) PRO EXQUIRENDIS INFORMATIONIBUS. 


Illme ac Revme Domine, 


In causa dispensationis matrimonii N-N., quae ex subdelegatione facta 
ab A. T. die...,in hoc Tribunali instruitur, cum parochus sponsorum, 
(vel testium ..., vel peritorum ...) apposite rogatus, responderit se eosdem 
coniuges (vel testes..., vel peritos...) haud bene cognitos sibi habere, neque 
informationes tuto haurire aliunde posse, et hoc Tribunal eiusmodi 
informationes ex aliis fontibus excipere non potuerit, A. T., pro sua 
ampliore auctoritate et rerum ac personarum cognitione, dignetur dire- 
cte inquirere de religione, honestate et veracitate partium (vel testium, 
vel peritorum), ita ut eorum depositiones seu relationes rite aestimari 
valeant. 

Interim, etc. 

Datum ..., die..., anno ... 

Addictissimus famulus 
L. S. N., Iudex subdelegatus. 
N., actuarius. 

XIV 


LITTERAE ORDINARII AD COLLIGENDAS PRAEFATAS EXTRAORDINARIAS INFOR- 
MATIONES. 


(Sub secreto) 
Iilme Domine, 


Cum ex facultate S. Congr. de disciplina Sacramentorum, in hoc 
dioecesano Tribunali, ad instantiam uxoris N., instruatur causa super 
matrimonio ab eadem muliere inito cum N., quod asseritur minime 
fuisse consummatum, et ideo a Summo Pontifice gratia dispensationis 
efflagitetur; cumque Nobis constiterit te religione et probitate vitae, 
nec non personarum ac rerum scientia et prudentia pollere, atque tibi 
praefatam mulierem oratricem (vel testis aut periti personam) cognitam 
esse, praesentibus litteris te rogamus ut, pro caritate et obsequio quibus 
erga Ecclesiam praestas, velis Nobis accuratas et distinctas praebere 
notitias, secreti lege quidem interposita, de religiositate, honestate et 
veracitate dictae mulieris (vel testis vel periti), praesertim in iudiciali 
et iurata assertione circa assertam matrimonii inconsummationem, ita 
ut dignoscatur utrum in re tanti momenti fide digna habenda sit necne. 

Interim Deus, etc. 

Datum..., die..., anno... 


N., Ordinarius. 
L.  S. N., cancellarius. 


XV 


CITATIO UXORIS ORATRICIS 


De mandato Revi N., Iudicis instructoris in processu super matri- 
monio quod contenditur ratum et non consummatun, inter N. et N., 
domina N., habitans in via ..., num. .., uxor oratrix in causa, per- 
sonaliter compareat coram praefato ludice, in aula sessionum huius 
Tribunalis, in via ..., num. ..., anno ..., mense ..., die ..., hora ..., ut iura- 
tum examen subeat in causa a se intentata. 

Datum ..., ex aedibus ..., die ... 

N., Tudex. 
L. N., actuarius. 


Eiusmodi citationis fiunt duo exemplaria, quorum unum traditur 
cursori, remittendum parti, iuxta praescriptum Codicis, can. 1717 ss.; 
alterum asservatur in actis, et in calce eiusdem cursor referet ea quae 


peregit. 

XVI 


RELATIO INTIMATIONIS A CURSORE PERACTAE, FACIENDA IN EXEMPLARI IN 
ACTIS ASSERVATO. 


Refero me infrascriptum deputatum cursorem Revihae Curiae Epi- 
scopalis N., hodie intimasse et reliquisse authenticum exemplar citatio- 
nis dominae N., in ipsius domicilio, via ..., num. ..., tradendo praefatum 
exemplar in manus eiusdem dominae N. (vel personae de eius familia 
aut famulatu) et ad normam can. 1721 ss. 

In fidem, etc. Die ..., mense ..., anno... 

N., cursor deputatus. 


Similiter exaratur scheda citatoria et fit relatio intimationis pro 
parte conventa et pro aliis in ius vocandis. 


DEFENSOR VINCULI EXHIBET INTERROGATORIA ORATRICI PROPONENDA 


N., in causa assertae inconsummationis matrimonii inter N. et WN. 
defensor vinculi legitime deputatus, exhibet sequentia interrogatoria, 
clausa et obsignata, et nonnisi in actu examinis a Iudice aperienda, atque 
instat ut super iisdem examinetur domina oratrix N., in causa a se 
intentata, servata forma a iure statuta; alioquin protestatur, etc. 

Haec cum facultate alia addendi, delendi, corrigendi, etc. 


Datum ..., die ... ’ 
N., defensor vinculi. 


Item exhibentur interrogatoria pro examine partis conventae, testium 
ac peritorum. 


XVIII 


IUSIURANDUM PRAESTANDUM A PARTIBUS AC TESTIBUS DE VERITATE DICENDA 


Iudex gravibus verbis coniuges ac testes antea moneat de sancti- 
tate iurisiurandi et de gravissimo delicto quod admittunt iurisiurandi 
violatores, adnotans peculiarem qualitatem iurisiurandi in subiecta ma- 
teria, et periurii funestissimos effectus, iuxta ea quae in Decreto admo- 
nentur; et prout personae qualitas ferat, si ipse opportunum ducat, 
commonefaciat de poenis, quibus periurii noxii fiunt in foro Ecclesiae, 
quaeque recoluntur in Regulis, sub n. 40. 

Deinceps iudex partem vel testem alloquitur: 

Velis invocare Nomen divinum in testem veritatis, tactis sanctis Evan- 
geliis, sequenti formula: 


— 

Ego N. iuro me totam ac solam veritatem dicturum, tam super 
articulis. quam super re universa, prout eandem veritatem coram Deo 
et conscientia compertam habeo, et plene ac fideliter expositurum, 
quin aliquid addam, omittam vel immutem. Sic me Deus adiuvet, ete. 


XIX 
EXAMEN UXORIS ORATRICIS 


Sessio ... 
In Dei nomine. Amen 


Anno Domini ..., die ..., hora ..., in urbe ..., in aedibus ..., coram 
R. D. N., Iudice subdelegato, adstantibus R. D. N., defensore vinculi, et 
infrascripto actuario, comparuit D. N., oratrix in causa dispensationis 
sui matrimonii, pro hac die et hora rite citata. 

Iudex iusiurandum ab oratrice petit et accipit iuxta modum et for- 
mulam praescriptam (prout sub n. XVIII). 

Deinceps, postulante defensore vinculi, ludex schedam, quam idem 
defensor clausam exhibuerat, continentem interrogatoria uxori propo- 
nenda, reserat, et statim procedit, iuxta eadem interrogatoria, ad examen 
oratricis, quae ad singulas quaestiones respondet ex ordine ut sequitur. 


Interrogationes generales. 


1. Iudex partem interroget circa nomen, cognomen, nomen patris, 
originem, aetatem, religionem, conditionem, domicilium (urbem, viam, 
paroeciam), locum hodiernae commorationis. 

An obligationes religiosas adimpleat. 

Tum lIudex mandat actuario ut legat, pro norma partis, nomina 
iudicis et ministrorum tribunalis. 

Deinceps, quatenus casus ferat, Iudex oratricein inducere conetur ad 
reconciliationem cum coniuge, propositis rationibus, iuxta qualitatem 
personarum et adiunctorum diversitatem, opportune depromptis, prae- 
sertim ex. gr. ex sanctitate initi matrimonii, ex auxilio divinae gratiae 
ad eiusdem onera sustinenda, ex tranquillitate conscientiae et pace fami- 
liarum, ex difficultatibus quae processum pro petita dispensatione 
comitantur; et apprime postulet quaenam causae opponantur quomi- 
nus reconciliatio obtineatur, contendens ut eaedem causae, si fieri queat, 
removeantur. 

Interrogationes particulares. 


Post interrogationes generales, quaestiones particulares, prudenter 
pro adiunctis variandae, deferuntur. Speciminis gratia proponuntur plures 
circumstantiae quae prae oculis haberi debent, non tamen singulae in 
singulis processibus, sed pro subiecta materia. 

2. Interr. Utrum confirmet an non suum supplicem libellum (qui, 
si opus fuerit, legatur) in singulis partibus? An et cuiusnam opera vel 

consilio oratrix usa fuerit pro huiusce causae propositione, et in supplici 
libello conficiendo? 

3. Interr. Quando sponsi nuptiales negotiationes inchoarint, et quam- 
diu hae duraverint? 

4. Interr. An matrimonium de parentum consensu et ex mutuo 
amore inierint? 

5. [nterr. An praecesserint banna; quo loco, quibus intervenientibus, 
qua communi laetitia et pompa matrimonium fuerit celebratum? 

6. Interr. Quo tempore coniuges simul convenerint, eodem cubiculo 
et toro cubaverint ? 

7. Interr. An officiis coniugalibus ultro libenterque operam dederint, 
et matrimonium consummaverint? (Si opus fuerit: An pars reapse sciat 
in quo eiusmodi consummatio consistat?). 

8. Interr. Si non consummaverint, an postea ad consummandum 
conatus adhibuerint, quoties, quomodo et quonam exitu? 

9. Interr. An oratrix coniugali operi navando dolorem aliquando 
experta fuerit? 

10. Interr. An ei persuasum sit virum copulam perfecisse integre 
iuxta naturae legem? 

11. Interr. An istius vestigia exterius, ut solitum est, reperta fuerint? 

12. Interr. An oratrix causam vel causas tum remotas tum proximas 
assertae inconsummationis cognoscat, aut saltem suspicetur? Dicat quid 
sibi videatur. Potissimum ex. gr. an causa inconsummationis fuerit defe- 
ctus veri consensus in matrimonium, aut vis et metus in eodem ineundo, 
aut aversio inter sponsos exorta in ipso vitae coniugalis exordio, aut 
impotentia sive absoluta sive relativa, aut alia eiusmodi causa. Et pecu- 
liares circumstantias conatuum consummationis referat. 

13. Pro casu in quo asserta inconsummatio tribuatur infirmitati 
alterutrius coniugis: 

Interr. An aliquando alteruter coniux fuerit infirmus, et qua infirmi- 
tate? An et quos medicos consuluerit? Quae adhibuerit medicamenta, 
quanto tempore et quo effectu? Quaenam eorundem medicorum testi- 
monia, vel alia documenta ad rem pertinentia habeantur? 

14. Interr. An coniuges eodem cubiculo eodemque lecto semper usi 
fuerint? 

15. Interr. Quis primus alterum deseruerit, qua de causa aut occa- 
sione proxima ? 

16. Interr. An et quando actum civilem celebraverint? 

17. Interr. An fortasse de separatione vel solutione vinculi apud 
iudicem civilem actum fuerit, quo tempore, quo coniuge instante, quibus 
de causis, et quonam exitu? An decisio detinitiva edita fuerit? 

18. Interr. An sponsi suas coniugales vicissitudines, palam vel 
secreto, narraverint parentibus, consanguineis, amicis vel vicinis? Cui 
vel quibus, et quonam tempore de sui matrimonii inconsummatione 
locuti sint? In casu oratrix dicat eorum nomina et domicilia. 

19. Interr. Quando et quonam modo oratrix didicerit matrimonium 

ratum et non consummatum a Romano Pontifice posse dispensatione 
dissolvi? 

20. Interr. Quaenam sint causae, ob quas dispensationem a Summo 
Pontifice postulavit, et an in suo robore maneant? 

21. Interr. An sciat utrum altera pars praesenti petitioni consen- 
tiat necne, et qua de causa praevideat eandem consensuram, aut sese 
opposituram esse? 

22. Interr. Indicet testes, quatenus fieri possit, numero septem, san- 
guine vel affinitate sibi coniunctos, sin minus vicinos bonae famae, aut 
alioquin de re edoctos, qui iurare possint de eiusdem oratricis probitate, 
et praesertim de veracitate in praesenti controversia. Potissimum si qui 
facta noverint, a quibus praesentis quaestionis solutio pendeat, vel qui 
adiuncta ab uxore exposita confirmare valeant. Afferat de eiusmodi 
testibus nomen, cognomen, domicilium (urbem, viam, dioecesim ac paro- 
eciam), locum hodiernae commorationis, aliasque notitias opportunas. 

23. Interr. (Praesertim si reus contumax sit vel fore videatur): Indi- 
cet oratrix testes etiam ex parte viri conventi, inter eiusdem consan- 
guineos, affines et vicinos, vel alioquin edoctos, qui probabiliter utile 
testimonium praestare valeant in casu. 

24. Interr. An habeat instrumenta vel documenta, sive publica, sive 
privata, ad rem facientia? (Si apud civilem iudicem de controverso matri- 
monio actum fuerit): An exhibere possit authenticum exemplar actorum 
et sententiae iudicis civilis? An in processu civili inspectio corporalis 
utriusque vel alterutrius coniugis peracta fuerit; quo in casu, utrum 
tam scripta relatio, quam oralis peritorum depositio exhibeantur; et quae- 
nam de eadem inspectione sint animadvertenda, pro rei veritate? 

25. Interr. An oratrix revera putet se adhuc integritate pollere, et 
parata sit corporali inspectioni duarum obstetricum vel duorum perito- 
rum sese submittere, ad normam ss. canonum, praesertim Regularum 
S. C. de disc. Sacr. diei 7 maii 1923? Et quatenus fuerit deflorata, qua 
de causa et quo tempore id acciderit; et an eadem mulier inducere 
possit medicum vel peritum qui eam inspexerit et qui, a secreti vinculo 
solutus, testari valeat de statu oratricis post definitivam separationem 
a viro? 

26. Absoluto examine, de mandato ludicis, integra depositio clara 
voce legitur mulieri oratrici, et [udex eandem interrogat: 

Interr. An sit aliquid addendum, supprimendun, corrigendum, va- 
riandum? 

27. Interr. Dein petitur ut praestetur iusiurandum de veritate dicto- 
rum et de secreto servando, iuxta formam (ef. infra n. XX). 

Ac, praestito iureiurando, subscribunt oratrix, iudex, defensor vin- 
culi et actuarius. 


N., oratrix. 

N., Tudex instructor. 
L.  S. N., defensor vinculi. 

N., actuarius. 

Si oratrix scribere nesciat, aut legitime impediatur quominus sub- 
scribat, id in actis adnotetur. 

Si examen in unica sessione non absolvatur, suspenditur, facta 
adnotatione causae suspensionis, ex. gr.: «Ob horae tarditatem, su- 
spensum fuit examen, animo et ordine prosequendi eodem loco, die..., 
hora...». 

Ad partis examen allegentur litterae testimoniales de eiusdem 
credibilitate expetitae et obtentae, ut supra diximus. 


XX 


IUSIURANDUM DE VERITATE DICTORUM ET DE SECRETO SERVANDO 


Ego N. iuro me solam ac totam veritatem dixisse, et nunquam, ante- 
quam praesens causa penitus absolvatur, evulgaturum sive propositas 
interrogationes, sive responsiones datas. Sic me Deus adiuvet, etc. 


XXI 


‘USIURANDUM AB INTERPRETE PRAESTANDUM 


Ego N., a Revmo Iudice in processu super matrimonio quod con- 
tenditur ratum et non consummatum inter N. et NV., deputatus interpres, 
iuro me dictum munus fideliter impleturum, acta et documenta proces- 
sus de verbo ad verbum diligenter et adamussim reddendo, ac simul 
secretum de omnibus quae in processu acceperim, servaturum. Sic me 
Deus adiuvet, etc. 


XXII 


DECRETUM PRO CITATIONE PARTIS CONVENTAE 


Revinus N., Iudex instructor etc., audito vinculi defensore, in ius 
vocari mandat N., virum conventum, eique dici diem ..., mensis..., 
horam ..., in aedibus ..., in via ..., num. ..., ut iuratum examen subeat 
in processu ab N., uxore eiusdem viri, intentato, quod in hoc Tribu- 
nali conficitur ex mandato S. C. de disc. Sacr., diei ..., super asserta 
inconsummatione matrimonii dictorum coniugum, et causis Apostolicae 
quae efflagitatur dispensationis; cum declaratione quod si idem vir con- 
ventus, die et hora praestituta, non comparuerit, neque absentiae excu- 
sationem allegaverit, contumax habebitur, et, eo absente, instante defen- 
sore vinculi matrimonialis, ad ulteriora in iudicio procedetur. 

Datum..., die... 


N., ludex instructor. 
L. # S. N., actuarius. 


| 
| 
| 
| 
| 
| | 
| 
| 

XXIII 


CITATIO PARTIS CONVENTAE PER EDICTUM 


ROMANA 


DISPENSATIONIS MATRIMONII N.-N. 


Cum ignoretur locus actualis commorationis D. N., filii ..., conditio- 
nis ..., in hac causa conventi, oriundi ex loco vulgo..., dioecesis..., qui 
anno ... degebat in loco ..., via ..., num... per hoc edictum praefatum 
virum peremptorie citamus ad personaliter comparendum, anno ..., 
mense ..., die ..., hora ...,in aedibus huius s. Tribunalis (via ... num. ...), 
coram infrascripto Iudice instructore, ad depositionem faciendam, iuxta 
interrogatoria eidem proponenda, in causa assertae inconsummationis 
matrimonii, ab eius uxore N. intentata, ad implorandam Apostolicam 
dispensationem, et quae ex mandato S. C. de disciplina Sacramentorum 
diei ..., in hoc Tribunali peragitur. 

Quod nisi compareat die et hora designatis, neque absentiae vel 
suae rationis agendi excusationem attulerit, contumax habebitur, et, 
eo absente, ad ulteriora procedendum erit, instante reviho defensore 
vinculi in eadem causa. 

Ordinarii locorum, parochi, sacerdotes et fideles quicumque notitiam 
habentes de domicilio aut commorationis loco praefati viri, curare debent, 
si et quatenus fieri possit, ut de hac edictali citatione ipse moneatur. 


Datum..., die... 
N., Iudex instructor. 


L. S. N., actuarius. 


XXIV 
EXAMEN VIRI CONVENTI 


Sessio ... 


Serventur formae ut pro examine uxoris oratricis, et similes inter- 
rogationes proponi possunt; sed aliae pro rerum adiunctis magis accom- 
modatae, adiiciendae erunt, aliae autem omittendae, aut de integro con- 
ficiendae; iuxta prudentiam et sagacitatem iudicis ac defensoris vinculi, 
qui eas exigant declarationes, quae, pro qualitate facti et personae, 
veritatem illustrare natae sint. Quoad vero corporalem viri inspectionem 
requirendam, attendantur quae praescripta sunt in Regulis, n. 84, §§ 2-3. 

Ac parti quae secundo loco interrogatur, si casus ferat, in fine 
examinis fiant contestationes circa responsiones alterius partis, quae 
etiam ad examen iterum vocari poterit, iuxta Regulas, n. 55. 

Si pars conventa in locum ubi tribunal coadunatur venire non 
possit, sive in aliena dioecesi sive in eadem degat, audiatur iuxta 


___ 

Regulas, nn. 23-24; idque observetur etiam quoad alios in ius vocatos, 
qui in similibus versentur adiunctis. 

Quod si pars conventa coram iudice non comparuerit, de non 
secuta comparitione in iudicium et de causa saltem probabili non 
accessus, an ex. gr. agatur de impossibilitate vel de contumacia, in 
actis mentio fiat. Et quidem si de renuentia ad obtemperandum agatur, 
iusta causa absentiae non allata, iudicis est, audito vinculi defensore, 
perpendere an renovanda sit citatio, vel aliis modis magis opportunis 
utendum sit, veluti interventu personae amicitia coniunctae vel aucto- 
ritate gravis; et idem dicatur pro contumacia aliorum in ius accito- 
rum. Documenta vero contumaciam comprobantia in actis referantur 
et, praesertim pro parte conventa, declaratio contumaciae edatur. 
(Cf. Regulas, n. 26). 


XXV 
DECRETUM DECLARATIONIS CONTUMACIAE PARTIS CONVENTAE 


ROMANA 
DISPENSATIONIS MATRIMONII N.-N 


In causa Romana, Dispens. matr. initi inter N. et N., quam Revrhus 
N., ludex, ex rescripto S. C. de discipl. Sacrament. diei..., instante uxore, 
instruendam curat, cum vir N., pars conventa, legitime citatus fuerit, 
(vel iterum citatus fuerit ad normam can. 1843, § 2, vel opportuna media 
adhibita fuerint ad eundem arcessendum) iuxta decretum praefati Iudicis 
diei ..., et revera constiterit citationem tempore utili ad notitiam dicti 
viri pervenisse, iuxta intimationem rite peractam a cursore Curiae 
die ... (vel iuxta syngrapham receptionis per publicos tabelliones dela- 
tam), ac simul constilerit eundem conventum, die et hora praescripta, 
neque dimidia parte horae immediate sequentis, coram iudice non com- 
paruisse, et absentiae excusationem afferre neglexisse, neque ullo modo 
ab eiusmodi inobedientia recedere voluisse, Revimus Iudex instructor, 
audito defensore vinculi, eundem virum contumacem declarat; mandans 
ut, servatis servandis, ad ulteriora procedatur, usque ad conclusionem 
processus: idque parti contumaci notum fiat ex officio. 

Ad hoc decretum adiiciuntur documenta contumaciam eiusdem 
partis conventae comprobantia. 

Datum ..., die ... 

N., ludex instructor. 

L. *& S. N., actuarius. 


XXVI 
DECRETUM CITATIONIS TESTIUM SEPTIMAE MANUS AB ORATRICE INDUCTORUM 
Revmus N., ludex instructor in causa..., audito vinculi defensore, 


testes septimae manus a muliere oratrice inductos, examini iudiciali 
subiici mandat, et ideo ad rem citari; videlicet: 

i. N. (ex. gr. patrem eiusdem oratricis). 

2. N. (matrem, etc.). 

4. 

5. 

6. 

Datum ..., die ... 

N., ludex instructor. 

L. S. N., actuarius. 


Allegentur litterae testinoniales quae obtentae sunt circa testium 
excutiendorum fidem et probitatem. 

Fiant schedae citatoriae, in forma simili ac pro partibus, mutatis 
mutandis; et similiter fiat intimatio. 


XXVII 


IUDICIALE EXAMEN TESTIS N. AB ORATRICE INDUCTI 


Sessio ... 


Serventur formae ut pro examine oratricis. ludex testi defert iusiu- 
randum, iuxta formulam sub n. XVIII, et reserat schedam exhibitam 
clausam a defensore vinculi, et continentem interrogatoria, quae deinde 
proponit. 

Ad generalia: 1. Testis interrogetur circa nomen, cognomen, nomen 
patris, originem, aetatem, religionem, conditionem, domicilium (urbem, 
viam, paroeciam), locum hodiernae commorationis. 

2. An sit consanguineus vel affinis alterutri coniugi, et quo gradu? 

3. Quo ex tempore, qua occasione et quomodo noverit coniuges N. et N.? 

Ad specialia: 4. An perspectam habeat religionem et honestatem 
eorundem coniugum, ac propterea an testis putet unum alterumque vera 
dixisse; vel saltem eos habeat incapaces peierandi, neque in sui favo- 
rem, et in re tam gravi de qua agitur? 

5. An sciat utrum coniuges de quibus est sermo, sese libera volun- 
tate et mutuo affectu copulaverint? 

6. Quaenam fuerint signa mutui amoris, tam ante matrimonii cele- 
brationem, quam in ipso die celebrationis, ac postea? 

7. An sciat utrum condormierint et matrimonium consummaverint ? 

8. An sit instructus qua de causa consummare nequiverint? (Utrum 
ex. gr. ex defectu veri consensus in matrimonium, aut ex vi et metu 
in eodem ineundo, aut ex aversione et odio exortis inter sponsos in 
ipso vitae coniugalis initio, aut ex impotentia sive absoluta sive rela- 
tiva, vel ex aliis quibuslibet causis?). 

Nota. - ludicis et defensoris vinculi officium erit aptis interrogationibus 
e testium ore colligere, cuinam causae asserta inconsummatio tribuenda 

sit, et perquirere de indiciis et praesumptionibus quae ad compro- 
bandam inconsummationem conferre possint, iuxta Regulas, cap. XII. 

9. An et quid coniuges experti sint, ut impedimenta ad consumma- 
tionem perficiendam amoverent? 

10. An inter eos lites exstiterint, et alter alterum male habuerit? 

11. Quae fuerit causa vel occasio mutati animi et sensus unius 
erga alterum? 

12. Quanto tempore simul cohabitaverint, et quis primus alterum 
deseruerit ? 

13. Quaenam sit fama tam apud testem, quam apud alios de asserta 
inconsum matione? 

14. An testis noverit alios sive ex parte oratricis, sive ex parte viri, 
qui sint de re instructi, et in hoc processu deponere possint? 

15. An sciverit quando pars oratrix consilium ceperit petendi a 
Summo Pontifice dispensationem super rato, sed non consummato, et 
a quonam hanc Summi Pontificis facultatem didicerit? 

16. An sit possibilis coniugum reconciliatio? 

17. An testis habeat aliquid addendum, supprimendum, corrigen- 
dum, variandum? 

Tum iudex integram depositionem editam a coniuge qui testem 
induxit, eidem testi legere faciat, ac petit: 

18. An asserta in coniugis depositione veritati respondere in omni- 
bus censeat? 

Quodsi iudici non videatur opportunum integram legi coniugis depo- 
sitionem, se gerat iuxta Regulas, n. 68, § 2. 

Dein testi leguntur omnia quae actuarius de iis quae ipse viva 
voce testatus est, scripto redegit, ac rogatur: 

19. An haec relatio responsiones redditas plene contineat? 

20. Petitur ut praestetur iusiurandum de veritale dictorum et de 
secreto servando, iuxta formam (cf. supra, n. XX). 

Ac praestito iureiurando, subscribunt testis, iudex, defensor vinculi 
et actuarius. 

N., testis. 

N., Iudex instructor. 
L. 4% S. N., defensor vinculi. 

N., actuarius. 


Simili modo agendum est quoad ceteros testes septimae manus, et 
alios qui producuntur vel ad instantiam partis, vel ex officio. 


XXVIII 


IuDEX OBSTETRICES, VEL MEDICOS, ET MATRONAM AD CORPORALEM UXORIS 
ORATRICIS INSPECTIONEM EX OFFICIO DESIGNAT. 


Die..., mense..., anno..., in processu super matrimonium quod con- 
tenditur ratum et non consummatum inter VN. et N. 
Revinus N., ludex instructor, audito defensore vinculi, decrevit: 

Procedatur ad legalem inspectionem corporis mulieris N., uxoris 
oratricis; et ad hoc eligantur, prout praesenti decreto eliguntur, in 
obstetrices N. et N. (vel in peritos medicos N. et N.); in matronam N. 

Idque eis notificetur, et moneantur ut die..., mense..., hora..., se 
sistant in aedibus..., via..., n..... ad memoratam inspectionem peragen- 
dam, iuxta C. I. C. et Regulas S. C. de disc. Sacr., diei 7 maii 1923. 

Quod tum praefatae N., mulieri oratrici, tum defensori vinculi signi- 


ficetur. 
N., Tudex. 


L. 4 S. N., actuarius. 


Quod spectat ad ipsam inspectionem mulieris peragendam necne, 
cf. Regulas, nn. 84-86. 

Quoad qualitates requisitas in eligendis obstetricibus vel peritis, 
ef. ib. nn. 87-89; et quoad qualitates matronae, ib., n. 91. 

Item, mutatis mutandis, editur decretum deputationis pro duobus 
peritis ad inspiciendum virum, si casus ferat. 


XXIX 


IUSIURANDUM AB OSTETRICIBUS, VEL MEDICIS, ET A MATRONA PRAESTANDUM 


ludex obstetrices, vel peritos, ac matronam moneat de iurisiurandi 
gravitate, praesertim in huiusmodi processibus, iuxta ea quae in Decreto 
significantur. 

Deinceps obstetrices, vel praefati medici, iusiurandum praestant, 
tactis s. Evangeliis, sequenti formula, mutatis mutandis: 

Ego N., deputata ut obstetrix ex officio, ad peragendam peritiam 
canonicam super muliere N., iuro me commissum officium fideliter obi- 
turam, eaque omnia exquisituram et deducturam, quae, per experi- 
mentum iuxta medicae artis principia absolutum, ad admittendam aut 
excludendam matrimonii consummationem conferre censeam; servatis 
praesertim praescriptionibus Regularum S. C. de disciplina Sacramen- 
torum, diei 7 maii 1923, cap. XIII; et tam in scripta relatione, quam in 
orali interrogatorio, omnia exposituram iuxta veritatem; necnon secre- 
tum servaturam. Sic me Deus adiuvet, etc. 


Pariter, tactis s. Evangeliis, matrona iurat: 

Ego N., designata ex officio ut adstem corporali inspectioni mulieris 
N., iuro me officium meum fideliter impleturam, observando potissimum 
praescriptiones Regularum S. C. de disc. Sacr., diei 7 maii 1923, cap. XIII, 
ac praesertim curaturam ne fraus committatur, atque ut pudoris leges 
sartae et tectae serventur; necnon in orali interrogatorio omnia expositu- 
ram iuxta veritatem, et secretum servaturam. Sic me Deus adiuvet, etc. 


De iis quae in peragenda inspectione servari debent, ac de ratione 
eiusdem inspectionis exsequendae, confer Regulas, nn. 91 et 93. 

Si vero iudex dubitet de sufficienti instructione obstetricum, adhi- 
beat peritum medicum qui easdem ad rem instruat. 

Inspectionem obstetrices vel periti seorsim singuli exsequi debent, 
servatis Regulis, n. 93. 

Peracta inspectione, pariter singuli seorsim relationem factae inspe- 
ctionis et suam sententiam scripto consignent, in attestationibus tra- 
dendis intra terminum a iudice praefinitum, et quae actis integrae alle- 
gandae erunt. 

Iudex autem designat locum, diem et horam ad orale examen 
peritorum et matronae. 


XXX 


ORALE EXAMEN PERITI VEL UBSTETRICIS 


Anno, coram ludice, adstantibus, comparuit D. N. (ut in aliis ses- 
sionibus; cf. initium examinis uxoris oratricis, mutatis mutandis). 

ludex instructor, perito vel obstetrici iterum delato, si ita existimet, 
iureiurando de veritate dicenda, reserat schedam obsignatam, ubi con- 
tinentur articuli concinnati a defensore vinculi, quos hic praesertim 
eruerit ex relationibus ab iisdem peritis exhibitis, iuxta generales et 
peculiares circumstantias et difficultates, quae in casu actualis inspe- 
ctionis sunt quidem animadvertendae. 

Eiusmodi autem articuli, praeter eos qui in schemate infra notantur, 
desumi debent ex vulgatis a S. Sede Instructionibus, seu ex Instr. 
S. Congr. Concilii, Cum moneat glossa, diei 22 augusti 1840; ex Instr. 
S. C. S. Off., Iudex ad hoc deputatus, a. 1858; et ex Instr. eiusdem S. O., 
(ad Episcopos Rituum Orientalium), Quemadmodum matrimonii foedus, 
an. 1883, tit. VI, art. 5; atque ex consulto viri periti, pro difficultatibus 
alicuius peculiaris casus. 

Praemissis interrogationibus generalibus, iudex dictos articulos 
perito seu obstetrici exhibet, qui esse poterunt ut sequitur; quibus ex 
officio alios, prout casus ferat, adiicere debet, attentis etiam dubiis et 
ambiguitatibus, quae ex ipso interrogatorio emerserint. 


1. An perito aliqua sit necessitudo cum muliere inspecta, vel eius 
viro? 

2. Quo tempore et quomodo eos noverit? 

3. An sub vinculo iurisiurandi confirmet per omnes partes relatio- 
nem, quam de corporali mulieris inspectione scripto exaravit? 

4, An in eadem relatione aliquid addendum habeat, vel corrigen- 
dum, vel mutandum ? 

5. An peritus tuin physicam inspectionem, tum etiam relationem 
seorsim ab altero perito confecerit? 

6. An mulier balneo subiecta fuerit aquae tepentis, et quanto tem- 
pore? 

7. Qua via et ratione peritus in peragenda inspectione processerit ? 

8. An idem peritus signa, ab arte tradita, integritatis aut corru- 
ptionis mulieris inspexerit in casu? 

9. Quibus potissimum argumentis sententia a perito prolata innitatur? 

10. An exstet aliquod dubium fraudis, praesertim an praesidia artis 
medicinalis callide adhibita fuerint ad integritatem simulandam ? 

ii. An mulier aliquo morbo vel defectu vel anomalia laboraverit, 
quae influxum habere potuerint in coniugales relationes, et quidem 
ipso tempore cohabitationis cum viro; et utrum curari queant, an non? 

12. (Si casus adsit): Quomodo conciliari possit sententia periti cum 
contraria opinione alterius periti vel doctoris, vel cum contraria asser- 
tione unius vel utriusque coniugis (quae perleguntur) ? 

Nota. Relationes sive ab obstetricibus sive a medicis confectas iudex 
alterius periti examini subiicere poterit, si id opportunum existimaverit, 
et aliter se gerere iuxta Regulas, n. 93, § 2. 

13. Quidnam peritus perspexerit de generali corporis constitutione 
mulieris oratricis, de eiusdem temperamento et de statu psychico? 

14. An et quae ab eadem muliere sciverit ad rem facientia? 

15. (Si casus ferat): An peritus aliquid sciverit de statu physico alte- 
rius coniugis, scilicet viri conventi, quod ad rem pertineat; et an eiusdem 
periti sententia reapse corroboretur, aut infirmetur, notitiis, quae in pro- 
cessu comparatae sunt de eiusmodi statu viri (quae ideo leguntur)? 

16. Cuinam causae peritus assertam inconsummationem censeat esse 
tribuendam in casu? 

17. An et quaenam alia sint experienda ad veritatem detegendam ? 

18. An, praemissa lectura depositionis, peritus aliquid habeat adden- 
dum, minuendum, corrigendum, mutandum? 

Praestito iureiurando de veritate dictorum et de secreto servando, 
sequuntur subscriptiones, ut de more. 


XXXI 


ORALE EXAMEN MATRONAE 


Serventur formae ut pro orali examine peritorum, mutatis mutandis. 

Post rursus praestitum, si iudici videatur, iusiurandum de veritate 
dicenda, et post interrogationes generalec, sequuntur quaestiones spe- 
ciales, praesertim: 


i. An matrona inspectioni ininterrupts adstiterit ? 

2. An et quomodo balneum paratum et adhibitum fuerit? quanto 
tempore in eo uxor permanserit ? 

8. An officium suum medici vel obstetrices, servatis modestiae legi- 
bus, et iuxta normas eisdem statutas, diligenter expleverint? 

4. Utrum ulla fraus aut deceptio locum habere potuerit? 

5. An matrona aliquid habeat de re animadvertendum ? 

6. An aliquid habeat addendum, supprimendum, corrigendum, va- 
riandum? 


> 

Si balneum adhibitum non fuerit, secunda interrogatio, uti patet, 
est omittenda. 

Emisso iureiurando de veritate dictorum et de secreto servando, 
fit subscriptio. 


XXXII 
DE VIRI INSPECTIONE 


Quatenus viri inspectio requiratur (ad normam Regularum, n. 84, 
§ 2), duo medici ex officio deputari debent, qui, praestito duplici iure- 
iurando, de munere fideliter adimplendo et de secreto servando (ut dictum 
est pro obstetricibus, vel medicis, quoad mulieris inspectionem, mutatis 
mutandis), a iudice moneantur ut singuli seorsim inspectionem -viri, 
servata honestate, perficiant, et perscrutentur ea quae in Regulis, 
n. 95, adnotantur. 

Expleta inspectione, singuli seorsim relationes scripto consignent et 
iudici exhibeant, quae in actis integrae inseruntur, et ex quibus defensor 
vinculi suas expromit interrogationes. 

Fit autem orale examen singulorum medicorum, in quo, si iudici 
videatur, post rursus praestitum iusiurandum de veritate dicenda, et 
post interrogationes generales, proponendae sunt quaestiones peculiares, 
prout eruuntur ex Instructionibus a S. Sede typis editis, quae supra 
memoratae sunt, n. XXX, iuxta casus adiuncta. 

In genere prae oculis habendae sunt quae sequuntur, ex Regulis, 
cit. n. 95: 

1. An medicus licitis quidem et honestis praesidiis usus fuerit? 

2. Quaenam argumenta vel indicia repererit, quae virilem poten- 
tiam adstruant, aut potius excludere videantur? 

3. An vir aliquo morbo et quonam laboraverit, qui influxum in coniu- 
gales relationes habere potuerit? 

4. Utrum eiusmodi morbus iam diu invaluerit, vel sit recens; natu- 
ralis vel acquisitus; curabilis absque salutis periculo, annon? 

Et ad veritatem detegendam iudex, audito defensore vinculi, cuncta 
experiatur, ad normam Regularum, et ut adnotatum fuit in examine 
peritorum pro mulieris inspectione, congrua congruis referendo. 

Demum, post delatum iusiurandum de veritate dictorum et de se- 
creto servando, sequitur de more subscriptio. 


XXXII 
CONCLUSIO INSTRUCTIONIS PROCESSUS 


In processu super matrimonio quod contenditur ratum et non con- 
summatum inter N. et N., 

Interrogatis tum partibus, quae responderunt se nihil aliud habere 
quod deducant; tum defensore vinculi, qui declaravit sibi nihil amplius 
inquirendum superesse; 

Perpensis omnibus actis, partium, testium ac peritorum depositio- 
nibus, relationibus et adnexis documentis; 

Cum causa, attentis personarum ac rerum adiunctis, satis instructa 
sit, ludex decernit clausam esse instructionem processus, et omnia acta, 
in authentico exemplari, una cum voto scripto Illmi ac Revmi Episcopi, 
et defensoris vinculi, transmittenda esse ad S. Congregationem de disc. 
Sacr. 


Ex aedibus..., die... 
N., ludex. 


L. & S. N., actuarius. 


Votum autem defensoris vinculi, nisi agatur de re evidenti, ne adsti- 
puletur parti dispensationem postulanti, sed difficultates moveat, quae 
tum quoad ordinem processualem, tum quoad quaestionis meritum, re- 
fragantur, quamvis sophisticis argumentationibus non sit indulgendum. 


XXXIV 


TESTIFICATIO DE AUTHENTICITATE EXEMPLARIS ACTORUM 


Facta collatione praesentis actorum exemplaris cum omnibus actis 
et documentis originalibus existentibus in archivo huius Tribunalis, 
testor ego infrascriptus constare de fideli transcriptione et integritate 
eiusdem exemplaris, quod transmittitur ad Sacram Congregationem de 
disciplina Sacramentorum. 

Datum ..., die... 


In fidem, etc. 
N., ludex. 


L. & S. N., actuarius. 

